Neuvoston 18 päivänä kesäkuuta 1996 vahvistama YHTEINEN KANTA (EY) N:o 34/96 Euroopan parlamentin ja neuvoston direktiivin 96/.../EY antamiseksi televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi



Virallinen lehti nro C 220 , 29/07/1996 s. 0013



Neuvoston 18 päivänä kesäkuuta 1996 vahvistama YHTEINEN KANTA (EY) N:o 34/96 Euroopan parlamentin ja neuvoston direktiivin 96/. . ./EY antamiseksi televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi (96/C 220/03) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon komission ehdotuksen (1), ottavat huomioon talous- ja sosiaalikomitean lausunnon (2), toimivat perustamissopimuksen 189 b artiklassa tarkoitetun menettelyn mukaisesti (3), sekä katsovat, että 1) alkaen 1 päivästä tammikuuta 1998, kuitenkin niin, että tietyillä jäsenvaltioilla on siirtymäkausia, telepalvelujen ja televiestinnän infrastruktuurin tarjoaminen Euroopan yhteisössä vapautuu; televiestintäalan yleispalveluperiaatteista 7 päivänä helmikuuta 1994 annetussa neuvoston päätöslauselmassa (4) tunnustetaan, että yhteisön laajuisten telepalvelujen edistämiseksi on tarpeen varmistaa yleisten verkkojen yhteenliittäminen ja tulevaisuuden kilpailulle avoimessa ympäristössä myös erilaisten kansallisten ja yhteisön operaattoreiden yhteenliittäminen; telepalvelujen sisämarkkinoiden toteuttamisesta saamalla aikaan avoimen verkon tarjoaminen 28 päivänä kesäkuuta 1990 annetussa neuvoston direktiivissä 90/387/ETY (5) vahvistetaan yhdenmukaistetut periaatteet yleisiin televerkkoihin ja soveltuvin osin yleisesti saatavilla oleviin palveluihin liittymiseksi ja niiden käyttämiseksi vapaasti ja tehokkaasti; televiestintäalan tilanteen uudelleen tarkastelusta ja markkinoiden edelleen kehittämisestä 22 päivänä heinäkuuta 1993 annetussa neuvoston päätöslauselmassa (6) tunnustetaan, että avoimen verkon tarjoamista koskevat toimenpiteet tarjoavat asianmukaiset puitteet yhteenliittämisen ehtojen yhdenmukaistamiselle; yhdenmukaistaminen on välttämätöntä telepalvelujen sisämarkkinoiden luomiseksi ja niiden moitteettoman toiminnan varmistamiseksi; tulevista televiestinnän säädöspuitteista 18 päivänä syyskuuta 1995 annetussa neuvoston päätöslauselmassa (7) todetaan, että avainasemassa näissä tulevissa säädöspuitteissa ovat yleispalvelun ylläpito ja kehittäminen sekä yhteenliittämistä koskeva erityinen sääntely, ja siinä annetaan joitakin näitä asioita koskevia suuntaviivoja, 2) yleisten televerkkojen ja yleisessä käytössä olevien telepalvelujen yhteenliittämiseen tarvitaan siihen käytettävästä tekniikasta riippumatta yleiset puitteet, jotta yhteisön käyttäjille voidaan tarjota palvelujen päästä päähän -yhteentoimivuus; yhteenliittämisen ja yhteentoimivuuden oikeudenmukaiset, suhteelliset ja syrjimättömät ehdot ovat avaintekijöitä avoimien ja kilpailulle avointen markkinoiden kehittämisen edistämisessä, 3) erityis- ja yksinoikeuksien poistaminen televiestinnässä merkitsee, että tiettyjä olemassa olevia määritelmiä olisi tarkistettava; tässä direktiivissä telepalveluihin eivät sisälly radio- ja televisiolähetyspalvelut; yhteenliittämiseen sovellettavat tekniset edellytykset, tariffi-, käyttö- ja toimitusehdot voivat poiketa ehdoista, joita sovelletaan loppukäyttäjä/verkko-rajapintoihin, 4) yhteenliittämisen säädöspuitteet kattavat ne tilanteet, joissa yhteenliitettyjä verkkoja käytetään yleisesti saatavilla olevien telepalvelujen kaupalliseen tarjoamiseen; yhteenliittämisen säädöspuitteet eivät kata tilannetta, jossa televerkkoa käytetään ainoastaan määrätylle loppukäyttäjälle tai suljetun käyttäjäryhmän käytettävissä olevien telepalvelujen tarjoamiseksi, vaan ainoastaan tapaukset, joissa televerkkoa käytetään yleisesti saatavilla olevien palvelujen tarjoamiseen; yhteenliitetyt televerkot voivat olla mukana olevien osapuolten omistuksessa tai ne voivat perustua sellaiseen kiinteään yhteyteen ja/tai siirtokapasiteettiin, joka ei ole mukana olevien osapuolten omistuksessa, 5) telepalveluja ja televiestinnän infrastruktuuria yhteisössä koskevien erityis- ja yksinoikeuksien poistamisen seurauksena televerkkojen tai telepalvelujen tarjoamiseen saatetaan vaatia jonkinlaista jäsenvaltioiden lupaa; televerkkojen tai yleisesti saatavilla olevien telepalvelujen tarjoamiseen kaikkialla yhteisössä tai sen osassa luvan saaneiden organisaatioiden pitäisi voida vapaasti neuvotella yhteisön lainsäädännön mukaisesti kaupallisista yhteenliittämissopimuksista, joita kansalliset sääntelyviranomaiset valvovat ja joihin he voivat tarvitaessa puuttua; yhteisössä on tarpeen varmistaa tiettyjen, käyttäjiensä sosiaalisen ja taloudellisen hyvinvoinnin kannalta tärkeiden verkkojen riittävä yhteenliittäminen ja palvelujen, erityisesti yleisten kiinteiden puhelinverkkojen ja matkaviestinverkkojen ja -palvelujen sekä kiinteiden yhteyksien, yhteentoimivuus; tässä direktiivissä ilmaisu "yleinen" ei viittaa omistukseen eikä rajattuun määrään palveluja, joita kutsutaan "yleisiksi verkoiksi" tai "yleisiksi palveluiksi", vaan mitä tahansa verkkoa tai palvelua, joka on yleisesti saatavilla kolmansien osapuolten käytettäväksi, 6) on tarpeen määritellä ne organisaatiot, joilla on yhteenliittämisoikeus ja -velvollisuus; uudentyyppisten telepalvelujen kehityksen nopeuttamiseksi on tärkeätä edistää uusia yhteenliittämismuotoja ja erityisverkkoihin liittymistä ja erityistä verkkoon pääsyä muista kuin suurimmalle osalle loppukäyttäjistä tarjotuista verkon liitäntäpisteistä; organisaation markkina-asema riippuu useista tekijöistä, kuten sen osuudesta tietyn tuotteen tai palvelun markkinoista tietyllä maantieteellisesti rajatulla markkina-alueella, sen liikevaihdosta suhteessa markkinoiden kokoon, sen kyvystä vaikuttaa markkinaolosuhteisiin, sen mahdollisuudesta valvoa loppukäyttäjien verkkoon pääsyä, sen kansainvälisistä yhteyksistä, sen käytettävissä olevista rahoituslähteistä ja sen kokemuksesta alan markkinoiden tuotteiden ja palvelujen tarjoajana; merkittävässä markkina-asemassa olevien organisaatioiden määrittämisen pitäisi olla kansallisen sääntelyviranomaisen tehtävä ottaen huomioon asianomaisilla markkinoilla vallitseva tilanne, 7) yleispalvelun käsitteen on kehityttyvä pysyäkseen samassa tahdissa teknologian kehityksen, markkinakehityksen ja käyttäjien muuttuvien tarpeiden kanssa, ja yleispalvelun tarjoamista koskevat uudet edellytykset olisi määritettävä, kun tätä direktiiviä tarkistetaan tulevaisuudessa, 8) yleisen puhelintoiminnan rahoittamisen edellytykset asetetaan 7 päivänä helmikuuta 1994 annetussa neuvoston päätöslauselmassa; yleispalvelun tarjoamisvelvoitteet edistävät yhteisön tavoitteena olevaa taloudellista ja sosiaalista yhteenkuuluvuutta ja alueellista yhdenvertaisuutta; useammalla kuin yhdellä organisaatiolla voi olla jäsenvaltiossa yleispalveluvelvoitteita; yleispalvelun nettokustannuslaskennassa olisi otettava asianmukaisesti huomioon kustannukset ja tulot sekä ulkoiset taloudelliset olosuhteet ja yleispalvelun tarjoamisesta seuraavat aineettomat edut, mutta se ei saisi haitata käynnissä olevaa tariffien uudelleen tasapainottamiskehitystä; yleispalveluvelvoitteiden kustannusten laskennan olisi perustuttava avoimiin menettelytapoihin; yleispalveluvelvoitteen jakamiseen liittyvät rahoitusosuudet olisi eriytettävä yhteenliittämiskustannuksista; jos yleispalveluvelvoitteet koituvat kohtuuttomaksi rasitteeksi organisaatiolle, on aiheellista antaa jäsenvaltioiden ottaa käyttöön menettelyjä yleisen, kiinteän puhelinverkon ja yleisen kiinteän puhelinverkon palvelujen tarjoamisesta yleispalveluna koituvien nettokustannusten jakamiseksi muiden yleisissä televerkoissa toimintaa harjoittavien ja/tai yleisesti saatavilla olevia puhelinpalveluja tarjoavien organisaatioiden kanssa; tässä olisi noudatettava yhteisön lainsäädäntöön kuuluvia, erityisesti syrjimättömyyttä ja suhteellisuutta koskevia periaatteita sekä perustamissopimuksen 100 a artiklan 2 kohdan määräyksiä, 9) on tärkeätä vahvistaa periaatteet avoimuuden, tiedonsaannin, syrjimättömyyden ja tasapuolisen liittymisen takaamiseksi erityisesti merkittävässä markkina-asemassa oleville organisaatioille 10) yhteenliittämisen hinnoittelu on avaintekijä määritettäessä kilpailun rakennetta ja voimakkuutta siirryttäessä vapaisiin markkinoihin; merkittävässä markkina-asemassa olevien organisaatioiden on pystyttävä osoittamaan, että niiden yhteenliittämiskustannukset perustuvat tasapuolisiin perusteisiin, noudattavat avoimuuden ja kustannuksiin suhteuttamisen periaatteita ja ovat riittävän eriytettyjä tarjottavien verkko- ja palveluosatekijöiden osalta; julkaisemalla luettelo yhteenliittämispalveluista, -maksuista, -ehdoista ja -edellytyksistä lisätään edellytyksenä olevaa avoimuutta ja syrjimättömyyttä; yhteenliitettyjen palvelujen veloituksessa pitäisi voida käyttää joustavaa veloitusta, kapasiteettiin perustuva veloitus mukaan lukien; maksujen olisi oltava tasolla, joka edistää tuottavuutta ja rohkaisee tehokasta ja jatkuvaa markkinoille pääsyä, eikä se saa alittaa rajaa, joka lasketaan käyttämällä pitkän aikavälin lisäkustannuksia ja todellisiin kustannuksiin perustuvia kustannusluokittelua ja kohdistamismenetelmiä, eikä myöskään ylittää kyseessä olevan yhteenliittämisen tarjoamisesta aiheutuvien erillisten kustannusten muodostamaa rajaa; avointen ja kilpailulle avointen markkinoiden nopeaa kehittymistä edistävät sellaiset yhteenliittymismaksut, jotka perustuvat hintatasoon, joka on läheisesti sidoksissa yhteenliittämisen tarjoamiseen pitkällä aikavälillä liittyviin lisäkustannuksiin, 11) kun kyseessä on merkittävässä markkina-asemassa oleva organisaatio, asianmukainen erillinen kirjanpito yhteenliittämistoimintojen ja muiden toimintojen välillä varmistaa sisäisten kustannussiirtojen avoimuuden; jos organisaatio, jolla on erityis- tai yksinoikeuksia muulla kuin telealalla, tarjoaa myös telepalveluja, erillinen kirjanpito tai erilliset rakenteet ovat sopivia keinoja välttää epäoikeudenmukaisia päällekkäistukia, ainakin silloin, kun teletoiminta ylittää tietyn liikevaihdon, 12) kansallisilla sääntelyviranomaisilla on oltava tärkeä asema rohkaistaessa kilpailulle avointen markkinoiden kehittymistä yhteisön käyttäjien hyväksi ja turvattaessa riittävää verkkojen yhteenliittämistä ja palvelujen yhteentoimivuutta; kansalliset sääntelyviranomaiset voivat helpottaa yhteenliittämissopimuksista käytäviä neuvotteluja asettamalla etukäteen tiettyjä edellytyksiä ja määrittelemällä muut yhteenliittämissopimuksilla katettavat alueet; jos samassa jäsenvaltiossa olevien osapuolten välillä on erimielisyyttä yhteenliittämisestä, loukatulla sopimuspuolella on oltava mahdollisuus pyytää kansallista sääntelyviranomaista ratkaisemaan kiista; kansallisten sääntelyviranomaisten on voitava vaatia organisaatioita liittämään yhteen toiminteensa, jos voidaan osoittaa, että se on käyttäjien edun mukaista, 13) direktiivin 90/387/ETY mukaisesti olennaiset vaatimukset siitä, miten on perusteltua rajoittaa yleisiin televerkkoihin tai telepalveluihin pääsyä ja verkkojen tai palvelujen käyttöä, rajoittuvat verkon käytön turvallisuuteen, verkon toimintakyvyn ylläpitoon, perustelluissa tapauksissa palvelujen yhteentoimivuuteen ja tarvittaessa tietosuojaan; syyt näihin rajoituksiin on julkistettava; tämän direktiivin säännökset eivät estä jäsenvaltiota toteuttamasta toimenpiteitä, jotka ovat oikeutettuja perustamissopimuksen 36 ja 56 artiklassa mainituista syistä ja erityisesti yleisen turvallisuuden, yleisen järjestyksen ja julkisen moraalin kannalta, 14) järjestelmien jakaminen voi olla edullista kaupunkisuunnittelussa sekä ympäristö-, talous- tai muista syistä, ja kansallisten sääntelyviranomaisten olisi kannustettava siihen vapaaehtoisin sopimuksin; pakollinen järjestelmien jakaminen voi olla aiheellista tietyissä olosuhteissa, mutta sitä tulisi vaatia organisaatioilta vasta täyden yleisen lausuntokierroksen jälkeen, 15) numerointi on yhdenvertaisen verkkoon pääsyn avaintekijä; tehokkaan kilpailun varmistamiseksi kansallisilla sääntelyviranomaisilla olisi oltava vastuu kansallisten numerointisuunnitelmien hallinnoinnista ja valvonnasta sekä sellaisista telepalvelujen nimeämiseen ja osoitteitukseen liittyvistä osatekijöistä, joissa yhteensovittaminen kansallisella tasolla on tarpeen; tätä vastuuta toteuttaessaan kansallisten sääntelyviranomaisten on otettava huomioon suhteellisuuden periaate, erityisesti sen osalta, miten mahdolliset toimenpiteet vaikuttavat verkko-operaattoreihin, jälleenmyyjiin ja kuluttajiin; numeroiden siirrettävyys on käyttäjien kannalta tärkeä toiminne, joka olisi toteutettava niin nopeasti kuin se on käytännössä mahdollista; numerointisuunnitelmia olisi kehitettävä kaikkien osapuolten välisin neuvotteluin sekä sopusoinnussa Euroopan laajuisen pitkän aikavälin numerointijärjestelmän ja kansainvälisten numerointisuunnitelmien kanssa, joita käsitellään Euroopan posti- ja telehallintojen konferenssissa (CEPT); Euroopassa numeroinnille asetetut vaatimukset, tarve luoda yleiseurooppalaisia ja uusia palveluja sekä maailmanlaajuiset ja yhteisvaikutukseen perustuvat telemarkkinat ovat syyt, joiden vuoksi olisi toivottavaa yhteensovittaa kansalliset näkökannat niissä kansainvälisissä järjestöissä ja elimissä, joissa numerointipäätöksiä tehdään, 16) direktiivin 90/387/ETY mukaisesti teknisten rajapintojen ja liittymisehtojen yhdenmukaistamisen on perustuttava kansainvälisten standardien mukaisiin yhteisiin teknisiin eritelmiin; yhteenliittämistä koskevien uusien eurooppalaisten standardien kehittäminen voi olla tarpeen; teknisiä standardeja ja määräyksiä koskevien tietojen toimittamisessa noudatettavasta menettelystä 28 päivänä maaliskuuta 1983 annetun neuvoston direktiivin 83/189/ETY (8) mukaisesti uusia kansallisia standardeja ei saa kehittää alueilla, joilla uusia yhdenmukaistettuja eurooppalaisia standardeja parhaillaan kehitetään, 17) direktiivin 90/387/ETY mukaisesti avoimen verkon tarjoamisehtojen on oltava selkeät ja ne on julkistettava asianmukaisesti; mainitulla direktiivillä asetettiin komitea, jäljempänä "ONP-komitea", avustamaan komissiota, ja direktiivissä säädetään televiestintäorganisaatioiden, käyttäjien, kuluttajien, valmistajien ja palvelujen tarjoajien kuulemismenettelystä, 18) kansallisen tai yhteisön lainsäädännön antamien muutoksenhakukeinojen lisäksi tarvitaan sovittelumenettely sellaisten rajat ylittävien riitojen ratkaisemiseksi, jotka ovat yksittäisen kansallisen sääntelyviranomaisen toimivallan ulkopuolella; näiden menettelyjen, jotka voidaan aloittaa minkä tahansa asianomaisen kansallisen sääntelyviranomaisen aloitteesta, olisi oltava joustavia, hinnaltaan edullisia ja selkeitä, ja kaikkien osapuolten olisi oltava niissä osallisina, 19) jäsenvaltioiden on ilmoitettava komissiolle ne kansalliset sääntelyviranomaiset, jotka vastaavat tässä direktiivissä säädetyistä tehtävistä, ja ne organisaatiot, joita direktiivin säännökset koskevat, jotta komissio voi tehokkaasti valvoa tässä direktiivissä säädettyjä tehtäviä, 20) ottaen huomioon alan voimakas kehitys tämän direktiivin liitteiden muuttamiseksi olisi otettava käyttöön joustava menettely, jossa otetaan tarkoin huomioon jäsenvaltioiden näkemykset ja johon ONP-komitea osallistuu, 21) Euroopan parlamentti, neuvosto ja komissio ovat tehneet 20 päivänä joulukuuta 1994 sopimuksen yhteistoimintatavasta EY:n perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyssä (9), 22) tiettyjen velvoitteiden täyttäminen on kytkettävä telepalvelujen ja infrastruktuurin vapauttamisen ajankohtaan, ja siinä on erityisesti asianomaisten jäsenvaltioiden osalta otettava täysin huomioon siirtymäkaudet, jotka myönnettiin 22 päivänä heinäkuuta 1993 annetussa neuvoston päätöslauselmassa (televiestintäalan tilanteen uudelleen tarkastelusta ja markkinoiden edelleen kehittämisestä) ja 22 päivänä joulukuuta 1994 annetussa neuvoston päätöslauselmassa (televiestinnän infrastruktuurien vapauttamisen periaatteesta ja aikataulusta) (10), mukaan lukien erityis- tai yksinoikeuksien poistaminen kyseisten jäsenvaltioiden matkaviestinverkkojen ja muiden jäsenvaltioiden kiinteiden verkkojen tai matkaviestinverkkojen välisen suoran yhteenliittämisen osalta; numeroiden siirrettävyyden tarjoamisvelvoitteen lykkäämiseen voidaan antaa lupa, jos komissio katsoo, että velvoitteesta koituu liian suuri rasite joillekin organisaatioille, 23) tämä direktiivi ei yhteisön ulkopuolelle sijoittautuneiden yritysten osalta estä sellaisten yhteisön lainsäädännön ja olemassa olevien kansainvälisten velvoitteiden mukaisten toimenpiteiden toteuttamista, joiden tarkoituksena on varmistaa, että jäsenvaltioiden kansalaiset saavat samanlaista kohtelua kolmansissa maissa; yhteisön yritysten kolmansissa maissa saaman kohtelun ja markkinoille pääsyn tehokkuuden olisi oltava verrattavissa siihen kohteluun ja markkinoille pääsyyn, joka tässä direktiivissä annetaan kyseisten kolmansien maiden kansalaisille yhteisössä; telealan neuvotteluissa yhteisön on pyrittävä tasapainoiseen monenkeskeisen sopimukseen, joka antaa yhteisön teleoperaattoreille tehokkaan ja vertailukelpoisen markkinoille pääsyn kolmansissa maissa, 24) tämän direktiivin toimivuutta on tarkasteltava uudelleen 31 päivään joulukuuta 1999 mennessä, varsinkin yleispalvelun kattavuuden ja numeroiden siirrettävyyden tarkastelemiseksi; yhteenliittämistä kolmansien maiden kanssa koskevaa tilannetta olisi myös säännöllisin väliajoin tarkasteltava uudelleen, jotta voidaan toteuttaa asianmukaiset toimenpiteet, 25) verkkojen yhteenliittämistä ja palvelujen yhteentoimivuutta kaikkialla yhteisössä koskevaa keskeistä tavoitetta ei voida riittävällä tavalla toteuttaa jäsenvaltiotasolla, vaan se toteutetaan paremmin yhteisön tasolla tällä direktiivillä, ja 26) tämä direktiivi ei rajoita televerkkojen ja telepalvelujen yhteenliittämiseen liittyvien perustamissopimuksessa määrättyjen kilpailusääntöjen soveltamista, OVAT ANTANEET TÄMÄN DIREKTIIVIN: 1 artikla Soveltamisala ja tavoite Tällä direktiivillä annetaan säädöspuitteet yhteisön televerkkojen ja -palvelujen yhteenliittämisen ja erityisesti palvelujen yhteentoimivuuden turvaamiseksi ja yleispalvelujen tarjoamisen varmistamiseksi avoimilla ja kilpailulle avoimilla markkinoilla. Tämä direktiivi koskee niiden ehtojen yhdenmukaistamista, jotka liittyvät yleisten televerkkojen ja yleisesti saatavilla olevien telepalvelujen avoimeen ja tehokkaaseen yhteenliittämiseen sekä niiden käyttöön. 2 artikla Määritelmät 1. Tässä direktiivissä tarkoitetaan: a) `yhteenliittämisellä` saman tai toisen organisaation käyttämien televerkkojen fyysistä ja loogista yhteenliittämistä, jotta yhden organisaation käyttäjät voivat olla yhteydessä saman tai toisen organisaation käyttäjien kanssa tai käyttää toisen organisaation tarjoamia palveluja, b) `yleisellä televerkolla` televerkkoa, jota käytetään joko kokonaan tai osittain yleisesti saatavilla olevien telepalvelujen tarjoamiseen, c) `televerkolla` lähetyslaitteistoa sekä soveltuvin osin tarvittaessa kytkentälaitteistoa ja muita laitteita, joilla voidaan siirtää signaaleita määritettyjen liitäntäpisteiden välillä johdoin, radioteitse, optisesti tai muulla sähkömagneettisella keinolla, d) `telepalveluilla` palveluja, joiden tuottaminen on kokonaan tai osittain viestien välitystä ja reititystä televerkoissa, radio- ja televisiolähetystoimintaa lukuun ottamatta, e) `käyttäjillä` sellaisia henkilöitä, kuluttajat mukaan lukien, tai organisaatioita, jotka käyttävät tai pyytävät yleisesti saatavilla olevia telepalveluja, f) `erityisoikeuksilla` jonkin jäsenvaltion rajoitetulle määrälle yrityksiä myöntämiä oikeuksia sellaisin laein, asetuksin ja hallinnollisin määräyksin, joilla rajoitetaan tietyllä alueella palvelujen tarjoamiseen tai toiminnan aloittamiseen luvan saaneiden yritysten määrä kahteen tai useampaan perustein, jotka eivät ole puolueettomia, suhteellisia ja ketään syrjimättömiä, tai osoitetaan muilla kuin edellä mainituilla perusteilla useille kilpaileville yrityksille lupa palvelun tarjoamiseen tai toiminnan aloittamiseen taikka myönnetään yhdelle tai useammalle yritykselle muilla kuin edellä mainituilla perusteilla lainsäädännöllisiä tai hallinnollisia etuja, jotka vaikuttavat olennaisesti muiden yritysten kykyyn tarjota samoja palveluja tai aloittaa vastaava toiminta samalla alueella ja olennaisesti samoin edellytyksin, g) `yleispalvelulla` määriteltyä tietynlaatuisten palvelujen vähimmäismäärää, joka on kaikkien käyttäjien saatavilla käyttäjien maantieteellisestä sijainnista riippumatta erityiset kansalliset edellytykset huomioon ottaen kohtuulliseen hintaan. 2. Direktiivissä 90/387/ETY esitettyjä muita määritelmiä sovelletaan tarvittaessa. 3 artikla Yhteenliittäminen kansallisella ja yhteisön tasolla 1. Jäsenvaltioiden on toteutettava kaikki tarvittavat toimenpiteet poistaakseen mahdolliset rajoitukset, jotka estävät yleisten televerkkojen ja yleisesti saatavilla olevien telepalvelujen tarjoamiseen jäsenvaltioilta luvan saaneita teleorganisaatioita neuvottelemasta niiden välisistä yhteenliittämissopimuksista yhteisön lainsäädännön mukaisesti. Kyseessä olevat organisaatiot voivat sijaita samassa jäsenvaltiossa tai eri jäsenvaltioissa. Asianomaisten osapuolten on sovittava keskenään yhteenliittämisen teknisistä ja kaupallisista järjestelyistä noudattaen tämän direktiivin säännöksiä ja perustamissopimuksen kilpailusääntöjä. 2. Jäsenvaltioiden on huolehdittava liitteessä I mainittujen yleisten televerkkojen riittävästä ja tehokkaasta yhteenliittämisestä siinä määrin kuin on tarpeen näiden palvelujen yhteentoimivuuden varmistamiseksi kaikille käyttäjille yhteisössä. 3. Jäsenvaltioiden on huolehdittava, että organisaatiot, jotka yhteenliittävät järjestelmiään yleisiin televerkkoihin ja/tai yleisesti saatavilla oleviin telepalveluihin, noudattavat aina luottamuksellisuutta lähetetyn tai tallennetun tiedon osalta. 4 artikla Yhteenliittämiseen liittyvät oikeudet ja velvollisuudet 1. Liitteessä II mainituilla yleisten televerkkojen ja/tai yleisesti saataville olevien telepalvelujen tarjoamiseen luvan saaneilla organisaatioilla on oikeus, ja kun tuohon ryhmään kuuluvat organisaatiot sitä pyytävät, velvollisuus neuvotella yhteenliittämisestä keskenään kyseisten palvelujen tarjoamiseksi varmistaakseen näiden verkkojen ja palvelujen tarjoamisen kaikkialla yhteisössä. Kansallinen sääntelyviranomainen voi tapauskohtaisesti suostua väliaikaisesti rajoittamaan tätä velvoitetta siitä syystä, että vaaditulle yhteenliittämiselle on olemassa teknisesti ja taloudellisesti toteutettavia vaihtoehtoja ja ettei vaadittu yhteenliittäminen ole asianmukaisessa suhteessa vaatimusten täyttämiseksi käytössä oleviin voimavaroihin. Kaikkien tällaisten kansallisen sääntelyviranomaisen määräämien rajoitusten on oltava tarkkaan perusteltuja ja ne on julkistettava 14 artiklan 2 kohdan mukaisesti. 2. Liitteessä I mainituilla yleisten televerkkojen ja yleisesti saatavilla olevien telepalvelujen tarjoamiseen luvan saaneiden organisaatioiden, jotka ovat merkittävässä markkina-asemassa, on täytettävä kaikki kohtuulliset verkkoon pääsyä koskevat vaatimukset, mukaan lukien verkkoon pääsy muista kuin suurimmalle osalle loppukäyttäjistä tarjotuista verkon liitäntäpisteistä. 3. Organisaation katsotaan olevan merkittävässä markkina-asemassa, kun sen hallussa on yli 25 prosentin osuus tietyistä televiestintämarkkinoista jonkin jäsenvaltion maantieteellisellä alueella, jolla sillä on lupa harjoittaa toimintaa. Kansalliset sääntelyviranomaiset voivat kuitenkin päättää, että organisaatio on merkittävässä markkina-asemassa, vaikka sillä olisi alle 25 prosentin osuus asianomaisista markkinoista. Ne voivat myöskin päättää, että yli 25 prosenttia asianomaisista markkinoista hallussaan pitävä organisaatio ei ole merkittävässä markkina-asemassa. Molemmissa tapauksissa päätöksessä on otettava huomioon organisaation kyky vaikuttaa markkinaolosuhteisiin, sen liikevaihto suhteessa markkinoiden kokoon, sen mahdollisuudet valvoa keinoja tavoittaa loppukäyttäjät, sen käytettävissä olevat rahoitusvälineet ja sen kokemus tuotteiden ja palvelujen tarjoajana markkinoilla. 5 artikla Yhteenliittäminen ja yleispalvelumaksut 1. Jos jäsenvaltio katsoo tämän artiklan säännösten mukaisesti, että yleispalveluvelvoitteet muodostavat kohtuuttoman rasitteen organisaatiolle, se voi ottaa käyttöön menettelyjä yleispalveluvelvoitteiden nettokustannusten jakamiseksi muiden yleisiä televerkkoja ylläpitävien ja/tai yleisesti saatavilla olevia puhelinliikenteen palveluja tarjoavien organisaatioiden kanssa. Jäsenvaltioiden on vaadittavia maksuja määrittäessään otettava asianmukaisesti huomioon avoimuuden, syrjimättömyyden ja suhteellisuuden periaatteet. Ainoastaan liitteessä I olevassa 1 osassa mainittuja yleisiä televerkkoja ja yleisesti saatavilla olevia telepalveluja voidaan rahoittaa tällä tavalla. 2. Yleispalveluvelvoitteiden kustannuksiin liittyvät mahdolliset maksut voivat perustua erityiseen tätä tarkoitusta varten toteutettuun järjestelmään, jota hallinnoi edunsaajista riippumaton elin, ja/tai ne voidaan maksaa yhteenliittämismaksuun lisättynä lisämaksuna. 3. Jotta yleispalvelun tarjoamisesta mahdollisesti aiheutuva rasite voidaan määritellä, on organisaatioiden, joilla on yleispalveluvelvoitteita, kansallisten sääntelyviranomaisten pyynnöstä laskettava tällaisten velvollisuuksien nettokustannukset liitteen III mukaisesti. Yleispalveluvelvoitteiden nettokustannusten laskentaa valvoo kansallinen sääntelyviranomainen tai muu toimivaltainen, organisaatioista riippumaton ja kansallisen sääntelyviranomaisen hyväksymä elin. Kustannuslaskennan tulosten ja tarkastusten johtopäätökset on julkistettava 14 artiklan 2 kohdan mukaisesti. 4. Perustelluissa tapauksissa 3 kohdassa tarkoitetun kustannuslaskennan perusteella ja ottaen huomioon yleispalvelua tarjoavalle organisaatiolle mahdollisesti koituvan markkinaedun, kansallisten sääntelyviranomaisten on päätettävä, onko perusteltua käyttää yleispalvelujen nettokustannusten jakamismenettelyä. 5. Jos 4 kohdassa tarkoitettuja menettelyjä on toteutettu, kansallisten sääntelyviranomaisten on varmistettava, että kustannusten jakoperiaatteet ja käytettävän menettelyn yksityiskohdat ovat julkisia 14 artiklan 2 kohdan mukaisesti. Kansallisten sääntelyviranomaisten on varmistettava, että vuosittain julkaistaan kertomus, jossa on yleispalveluvelvoitteiden kustannuslaskelma ja jossa määritellään kaikilta osapuolilta vaadittavat maksut. 6. Siihen asti, kun 3, 4 ja 5 kohdassa kuvattu menettely on pantu täytäntöön, kaikista yhteenliittämisen osapuolille kuuluvista maksuista, jotka sisältävät yleispalveluvelvoitteiden kustannuksiin liittyvän maksun tai toimivat sellaisena, ilmoitetaan ennen niiden käyttöönottoa kansalliselle sääntelyviranomaiselle. Jos kansallinen sääntelyviranomainen katsoo joko omasta aloitteestaan tai asianomaisen osapuolen perustellun pyynnön johdosta, että tällaiset maksut ovat liian suuria, kyseessä olevaa organisaatiota on vaadittava alentamaan kyseisiä maksuja. Tällaisia vähennyksiä on sovellettava takautuvasti maksujen käyttöönottopäivästä alkaen, mutta aikaisintaan 1 päivästa tammikuuta 1998. 6 artikla Syrjimättömyys ja avoimuus Liitteessä I mainittujen sellaisten yleisten televerkkojen ja yleisesti saatavilla olevien telepalvelujen yhteenliittämiseksi, joita tarjoavat organisaatiot kansalliset sääntelyviranomaiset ovat todenneet merkittävässä markkina-asemassa oleviksi, jäsenvaltioiden on varmistettava, että: a) kyseiset organisaatiot noudattavat syrjimättömyyden periaatetta muiden tarjoaman yhteenliittämisen osalta. Niiden on sovellettava samoja ehtoja samanlaisissa olosuhteissa samanlaisia palveluja tarjoaviin yhteenliitettyihin organisaatioihin, ja niiden on tarjottava muille yhteenliittämiseen liittyviä toiminteita ja tietoa, joiden ehdot ja laatu vastaavat niitä, joita ne tarjoavat niiden omien tai niiden tytäryhtiöiden tai yhtiökumppaneiden palvelujen yhteydessä, b) kaikki tarvittavat tiedot ja eritelmät saatetaan pyynnöstä yhteenliittämistä suunnittelevien organisaatioiden käyttöön sopimuksen tekemisen helpottamiseksi; annettaviin tietoihin olisi sisällyttävä tiedot muutoksista, jotka on tarkoitus toteuttaa seuraavan kuuden kuukauden kuluessa, jollei kansallinen sääntelyviranomainen toisin päätä, c) yhteenliittämissopimukset toimitetaan asianomaisille kansallisille sääntelyviranomaisille, ja niiden on oltava asiasta kiinnostuneiden osapuolten käytettävissä näiden niin pyytäessä 14 artiklan 2 kohdan mukaisesti, lukuun ottamatta niitä osia, joissa käsitellään osapuolten liiketoiminnan strategiaa. Kansallisen sääntelyviranomaisen on päätettävä, mitkä osat koskevat osapuolten liiketoiminnan strategiaa. Joka tapauksessa yhteenliittämismaksujen, -ehtojen ja -edellytysten sekä kaikkien yleispalveluvelvoitteisiin liittyvien maksujen yksityiskohtien on oltava kiinnostuneiden osapuolten käytettävissä näiden niin pyytäessä. d) Yhteenliittämistä haluavilta organisaatioilta saatuja tietoja käytetään ainostaan siihen tarkoitukseen, jota varten se toimitettiin. Tietoja ei saa luovuttaa sellaisille muille osastoille, tytäryhtiöille tai kumppaneille, joille niistä voisi olla kilpailuetua. 7 artikla Yhteenliittämismaksujen ja kustannuslaskentajärjestelmien periaatteet 1. Jäsenvaltioiden on varmistettava, että 2-6 kohdan säännöksiä sovelletaan organisaatioihin, jotka ylläpitävät yleisiä televerkkoja ja/tai tarjoavat liitteessä I olevassa 1 ja 2 osassa mainittuja yleisesti saatavilla olevia telepalveluja ja joiden kansalliset sääntelyviranomaiset ovat ilmoittaneet olevan merkittävässä markkina-asemassa. 2. Yhteenliittämismaksuissa noudatetaan avoimuuden ja kustannuksiin suhteuttamisen periaatetta. Sen organisaation, joka tarjoaa liittymistä palveluihinsa, on todistettava, että maksut perustuvat todellisiin kustannuksiin sisältäen kohtuullisen tuoton. Kansalliset sääntelyviranomaiset voivat vaatia organisaatiolta täydelliset perustelut yhteenliittämismaksuista ja tarvittaessa vaatia muutosta maksuihin. Tätä kohtaa on sovelletava myös liitteessä I olevassa 3 osassa mainittuihin organisaatioihin, jotka ovat merkittävässä markkina-asemassa. 3. Kansallisten sääntelyviranomaisten on huolehdittava yhteenliittämisen viitetarjouksen julkaisemisesta 14 artiklan 1 kohdan mukaisesti. Yhteenliittämisen viitetarjoukseen on sisällyttävä kuvaus yhteenliittämistarjouksen sisällöstä eriteltynä markkinoiden tarpeiden mukaisiin osiin sekä asiaan liittyvistä ehdoista ja edellytyksistä tariffit mukaan lukien. Yhteenliittämiselle voidaan vahvistaa erilaisia tariffeja, ehtoja ja edellytyksiä eri organisaatioryhmien mukaan, jos tällaiset erot voidaan puolueettomasti perustella tarjottavan yhteenliittämisen ja/tai asianomaisten kansallisten lupien myöntämistä koskevien edellytysten perusteella. Kansallisten sääntelyviranomaisten on varmistettava, että tällaiset erot eivät johda kilpailun vääristymiseen ja, erityisesti, että organisaatio soveltaa 6 artiklan a alakohdan mukaisesti asianmukaisia yhteenliittämistariffeja, ehtoja ja edellytyksiä tarjotessaan yhteenliittämistä omiin palveluihinsa tai tytäryhtiöidensä tai kumppaneidensa palveluihin. Kansallisella sääntelyviranomaisella on oltava mahdollisuus tehdä muutoksia yhteenliittämisen viitetarjoukseen, silloin kun se on perusteltua. Liitteessä IV annetaan esimerkkejä osatekijöistä, joita voidaan käyttää yhteenliittämismaksujen, tariffirakenteiden ja tariffien osatekijöiden yksityiskohtien jatkosuunnittelussa. Jos organisaatio tekee muutoksia julkaistuun yhteenliittämisen viitetarjoukseen, kansallisen sääntelyviranomaisen vaatimat muutokset voivat vaikuttaa taannehtivasti muutospäivämäärästä lähtien. 4. Yhteenliittämismaksut on yhteisön lainsäädännön mukaisesti eriteltävä riittävästi, jotta pyynnön tekijä ei joudu maksamaan mistään sellaisesta, joka ei liity suoranaisesti pyydettyyn palveluun. 5. Kansallisten sääntelyviranomaisten on varmistettava, että asianomaisten organisaatioiden käyttämät kustannuslaskentamenetelmät soveltuvat tämän artiklan vaatimusten toteuttamiseen ja että niistä laaditaan riittävän yksityiskohtaiset asiakirjat liitteen V mukaisesti. Kansallisten sääntelyviranomaisten on varmistettava, että kustannuslaskentamenetelmän kuvaus, josta käyvät ilmi tärkeimmät kustannusluokat ja yhteenliittämistä koskevassa kustannusluokittelussa käytettävät säännöt, on pyynnöstä käytettävissä. Kustannuslaskentamenetelmän noudattamista tarkastaa kansallinen sääntelyviranomainen tai muu toimivaltainen elin, joka on riippumaton organisaatiosta ja kansallisen sääntelyviranomaisen hyväksymä. Noudattamista koskeva lausunto julkaistaan vuosittain. 6. Jos 5 artiklassa kuvatuista yleispalveluvelvoitteista aiheutuvien kustannusten jakamiseen liittyviä maksuja on käytössä, ne on eriteltävä ja erikseen määriteltävä. 8 artikla Erillinen kirjanpito ja tilinpäätökset 1. Jäsenvaltioiden on vaadittava organisaatioita, jotka ylläpitävät yleisiä televerkkoja ja/tai tarjoavat yleisesti saatavilla olevia telepalveluja ja joilla on erityis- tai yksinoikeusia palveluiden tarjoamiseen muilla aloilla samassa tai toisessa jäsenvaltiossa, pitämään erillistä kirjanpitoa teletoiminnan osalta siinä laajuudessa kuin vaadittaisiin, jos kyseistä teletoimintaa harjoittaisi oikeudellisesti itsenäinen yhtiö, tai erottamaan teletoiminnan rakenteellisesti muista toiminnoista. Jäsenvaltiot voivat olla soveltamatta edellisessä alakohdassa tarkoitettuja vaatimuksia näihin organisaatioihin, jos niiden liikevaihto teletoiminnassa yhteisössä jää alle liitteessä VI olevassa 1 osassa vahvistetun rajan. 2. Jäsenvaltioiden on vaadittava organisaatioita, jotka ylläpitävät yleisiä televerkkoja ja/tai tarjoavat liitteessä I olevassa 1 ja 2 osassa mainittuja yleisesti saatavilla olevia telepalveluita ja jotka kansalliset sääntelyviranomaiset ovat ilmoittaneet merkittävässä markkina-asemassa oleviksi organisaatioiksi, jotka ylläpitävät yleisiä televerkkoja ja/tai tarjoavat käyttäjien saatavissa olevia telepalveluja sekä yhteenliittämispalveluja muille organisaatioille, pitämään erillistä kirjanpitoa toisaalta niiden yhteenliittämiseen liittyvistä toiminnoista - joihin kuuluvat sekä sisäisesti tarjotut yhteenliittämispalvelut että muille tarjotut yhteenliittämispalvelut - ja toisaalta muista toiminnoista. Jäsenvaltiot voivat olla soveltamatta edellisessä alakohdassa tarkoitettuja vaatimuksia näihin organisaatioihin, jos niiden liikevaihto teletoiminnassa yhteisössä jää alle liitteessä VI olevassa 2 osassa vahvistetun rajan. 3. Yleisiä televerkkoja ylläpitävien ja/tai yleisesti saatavilla olevia telepalveluja tarjoavien teleorganisaatioiden on toimitettava niiden kansalliselle sääntelyviranomaiselle niiden taloutta koskevia tietoja heti pyydettäessä ja riittävän yksityiskohtaisesti. Kansalliset sääntelyviranomaiset voivat julkaista näitä tietoja, jos ne edistävät avoimia ja kilpailullisia markkinoita ottaen samalla huomioon liikesalaisuuden. 4. Yleisiä televerkkoja ylläpitävien tai yleisesti saatavilla olevia telepalveluja tarjoavien organisaatioiden laatimat tilinpäätökset on annettava riippumattoman tilintarkastajan tarkastettavaksi ja julkaistava. Tilintarkastus tapahtuu kansallisen lainsäädännön asiaankuuluvien määräysten mukaisesti. Ensimmäistä alakohtaa sovelletaan myös 1 ja 2 kohdassa vaadittuun erilliseen kirjanpitoon. 9 artikla Kansallisten sääntelyviranomaisten yleiset velvollisuudet 1. Kansallisten sääntelyviranomaisten on kannustettava riittävään yhteenliittämiseen kaikkien käyttäjien hyväksi ja turvattava se käyttämällä vastuutaan tavalla, joka on taloudellisesti mahdollisimman tehokas ja loppukäyttäjille mahdollisimman hyödyllinen. Kansallisten sääntelyviranomaisten on erityisesti otettava huomioon - tarve varmistaa tyydyttävät päästä päähän -yhteydet käyttäjille, - tarve edistää kilpailulle avoimia markkinoita, - tarve edistää Euroopan laajuisten verkkojen ja palvelujen toteuttamista ja kehittämistä, kansallisten verkkojen yhteenliittämistä ja palvelujen yhteentoimivuutta sekä pääsyä näihin verkkoihin ja palveluihin, - syrjimättömyyden (mukaan lukien yhdenvertainen pääsy) ja suhteellisuuden periaatteet, - tarve ylläpitää ja kehittää yleispalvelua. 2. Kansallisen sääntelyviranomaisen etukäteen asettamat yleiset ehdot on julkaistava 14 artiklan 1 kohdan mukaisesti. Erityisesti liitteessä II esitetyn organisaatioiden yhteenliittämisen osalta kansalliset sääntelyviranomaiset - voivat asettaa ennakkoehtoja liitteessä VII olevassa 1 osassa luetelluilla aloilla, - ovat velvollisia edistämään liitteessä VII olevassa 2 osassa mainittujen seikkojen sisällyttämistä yhteenliittämissopimuksiin. 3. Edellä 1 kohdassa tarkoitettuihin päämääriin pyrittäessä kansalliset sääntelyviranomaiset voivat milloin tahansa omasta aloitteestaan - ja kumman tahansa osapuolen pyynnöstä niillä on velvollisuus - puuttua asiaan määrittääkseen ne seikat, jotka on sisällytettävä yhteenliittämissopimukseen, tai asettaa erityisehtoja, joita yhden tai useamman tällaisen sopimuksen osapuolen on noudatettava. Kansalliset sääntelyviranomaiset voivat erityistapauksissa vaatia muutoksia jo tehtyihin yhteenliittämissopimuksiin varmistaakseen perustelluissa tapauksissa tehokkaan kilpailun ja/tai käyttäjille tarkoitettujen palvelujen yhteentoimivuuden. Kansallisen sääntelyviranomaisen asettamiin ehtoihin voi sisältyä muun muassa ehtoja, joiden tarkoituksena on varmistaa tehokas kilpailu, teknisiä edellytyksiä, tariffeja, toimitus- ja käyttöehtoja, ehtoja asiaankuuluvasta standardinmukaisuudesta, asiaankuuluvasta vaatimustenmukaisuudesta, ympäristönsuojelusta, ja/tai päästä päähän -tyyppisen palvelun laadun ylläpidosta. Kansallinen sääntelyviranomainen voi milloin tahansa omasta aloitteestaan tai kumman tahansa osapuolen pyynnöstä myös asettaa määräaikoja, joiden kuluessa yhteenliittämisneuvottelut on käytävä. Jos sopimukseen ei päästä määräajassa, kansallisen sääntelyviranomaisen on ryhdyttävä toimiin sopimuksen aikaansaamiseksi sen vahvistamien menettelyjen mukaisesti. Menettelyjen on oltava julkisia 14 artiklan 2 kohdan mukaisesti. 4. Jos organisaatio, jolla on lupa ylläpitää yleisiä televerkkoja ja tarjota yleisön saatavilla olevia telepalveluja, tekee muiden kanssa yhteenliittämissopimuksia, kansallisella sääntelyviranomaisella on oltava oikeus tarkastaa kaikilta osiltaan kaikki tällaiset yhteenliittämissopimukset. 5. Jos organisaatiot jossakin jäsenvaltiossa riitaantuvat yhteenliittämisestä, kyseisen jäsenvaltion kansallisen sääntelyviranomaisen on kumman tahansa osapuolen pyynnöstä ryhdyttävä toimiin riidan ratkaisemiseksi kuuden kuukauden kuluessa pyynnön esittämisestä. Riita on ratkaistava siten, että molempien osapuolten oikeutetut edut ovat oikeudenmukaisessa tasapainossa. Näin tehdessään kansallisen sääntelyviranomaisen on otettava huomioon muun muassa - käyttäjän etu, - mitä tahansa sopimuspuolta koskevat lailliset velvoitteet tai rajoitukset, - sen suotavuus, että markkinoille tuodaan innovatiivisia palveluja ja käyttäjille tarjotaan laaja valikoima telepalveluja kansallisella ja yhteisön tasolla, - teknisesti ja kaupallisesti käyttökelpoisten vaihtoehtojen saatavuus pyydetylle yhteenliittymälle, - yhdenvertaiseen liittymiseen liittyvien järjestelyjen varmistamisen suotavuus, - tarve ylläpitää yleisen televerkon toimintavarmuutta ja palvelujen yhteentoimivuutta, - esitetyn pyynnön laatu pyynnön täyttämiseksi tarjolla oleviin voimavaroihin verrattuna, - osapuolten suhteelliset markkina-asemat, - yleinen etu (esimerkiksi ympäristönsuojelu), - kilpailun edistäminen, - tarve ylläpitää yleispalvelua. Kansallisen sääntelyviranomaisen päätös asiasta on julkistettava kansallisten menettelyjen mukaisesti. Asianomaisille osapuolille on esitettävä kaikki päätöksen perustana olevat seikat. 6. Jos organisaatiot, joilla on lupa ylläpitää yleisiä televerkkoja ja/tai tarjota yleisesti saataville olevia telepalveluja, eivät ole liittäneet yhteen järjestelmiään, kansalliset sääntelyviranomaiset voivat suhteellisuusperiaatteen mukaisesti ja käyttäjien edun mukaisesti viimeisenä keinona vaatia kyseessä olevia organisaatioita liittämään yhteen järjestelmänsä olennaisen yleisen edun suojelemiseksi ja tarvittaessa asettaa yhteenliittämiselle ehtoja. 10 artikla Olennaiset vaatimukset Rajoittamatta toimintaa, joka voidaan toteuttaa direktiivin 90/387/ETY 3 artiklan 5 kohdan ja 5 artiklan 3 kohdan mukaisesti, olennaisia vaatimuksia, sellaisina kuin ne on eritelty direktiivin 90/387/ETY 3 artiklan 2 kohdassa, sovelletaan tämän direktiivin tarkoituksia varten yleisiin televerkkoihin ja/tai yleisesti saatavilla oleviin telepalveluihin tapahtuvaan yhteenliittämiseen jäljempänä a-d alakohdassa säädetyllä tavalla. Jos kansallinen sääntelyviranomainen asettaa yhteenliittämissopimuksessa olennaisiin vaatimuksiin perustuvia ehtoja, nämä ehdot on julkaistava 14 artiklan 1 kohdassa säädetyllä tavalla. a) Verkkotoimintojen turvallisuus: jäsenvaltioiden on toteutettava kaikki tarvittavat toimenpiteet yleisten televerkkojen ja/tai yleisesti saatavilla olevien telepalvelujen käytettävyyden varmistamiseksi laajamittaisissa verkkoyhteyksien katkeamistilanteissa tai poikkeuksellisissa force majeure -tapauksissa, kuten äärimmäisissä sääoloissa, maanjäristyksissä, tulvatilanteissa ja salaman tai tulipalon vuoksi. Ensimmäisessä alakohdassa tarkoitetuissa olosuhteissa asianomaisten laitosten on pyrittävä kaikin keinoin ylläpitämään palveluja mahdollisimman korkealla tasolla toimivaltaisten kansallisten viranomaisten mahdollisesti asettamien ensisijaisten tehtävien täyttämiseksi. Tarve täyttää nämä vaatimukset ei ole pätevä syy kieltäytyä neuvottelemasta yhteenliittämisehdoista. Lisäksi kansallisen sääntelyviranomaisen on varmistettava, että kaikki yhteenliittämisehdot, jotka liittyvät verkkojen turvallisuuteen onnettomuuksien varalta, ovat suhteellisia ja syrjimättömiä ja perustuvat ennalta määriteltyihin puolueettomiin arviointiperusteisiin. b) Verkon toimintakyvyn ylläpito: jäsenvaltioiden on toteutettava tarvittavat toimenpiteet yleisten televerkkojen toimintakyvyn ylläpitämiseksi. Tarve ylläpitää verkkojen toimintakykyä ei ole pätevä syy kieltäytyä neuvottelemasta yhteenliittymisehdoista. Kansallisen sääntelyviranomaisen on varmistettava, että kaikki yhteenliittämistä koskevat ehdot, jotka liittyvät verkkojen toimintakyvyn ylläpitämiseen, ovat suhteellisia ja syrjimättömiä ja perustuvat ennalta määriteltyihin puolueettomiin arviointiperusteisiin. c) Palvelujen yhteentoimivuus: jäsenvaltiot voivat asettaa yhteenliittämissopimuksissa ehtoja palvelujen yhteentoimivuuden varmistamiseksi, mukaan lukien ehtoja, joiden tarkoituksena on varmistaa tyydyttävä päästä päähän -palvelutaso. Ehdot voivat sisältää erityisten teknisten standardien, eritelmien tai markkinoiden toimijoiden menettelytapasääntöjen toteuttamisen. d) Tietosuoja: jäsenvaltiot voivat asettaa yhteenliittämissopimuksissa ehtoja tietosuojan varmistamiseksi siinä määrin, kuin on tarpeen asiaankuuluvien tietosuojaa koskevien säännösten noudattamiseksi, henkilötietojen suojaaminen mukaan lukien, käsiteltyjen, lähetettyjen ja tallennettujen tietojen luottamuksellisuuden sekä yksityisyyden suojan varmistamiseksi yhteisön oikeuden mukaisesti. 11 artikla Rinnakkain sijoittaminen ja järjestelmien jakaminen Jos yleisiä televerkkoja ylläpitävällä ja/tai yleisesti saatavilla olevia telepalveluja tarjoavalla organisaatiolla on kansallisen lainsäädännön mukaan oikeus asentaa järjestelmiä yleisessä tai yksityisessä omistuksessa oleville maille, niiden ylle tai alle, tai jos se voi toteuttaa omaisuuden pakkolunastus- tai käyttöönottomenettelyjä, kansallisten sääntelyviranomaisten on edistettävä sellaisten järjestelmien ja/tai omaisuuden jakamista muiden televerkkoja ylläpitävien tai yleisesti saatavilla olevia telepalveluja tarjoavien organisaatioiden kanssa. Rinnakkain sijoittamiseen ja järjestelmien jakamiseen liittyvät sopimukset edellyttävät yleensä asianomaisten osapuolten välistä kaupallista ja teknistä sopimusta. Kansallinen sääntelyviranomainen voi puuttua asiaan kiistojen ratkaisemiseksi 9 artiklassa säädetyllä tavalla. Jäsenvaltiot voivat erityisesti vaatia järjestelmien ja/tai omaisuuden jakamista (mukaan lukien fyysinen rinnakkain sijoittaminen) vasta yleiselle lausuntokierrokselle varatun asianmukaisen määräajan jälkeen, jonka aikana kaikille asianomaisille osapuolille on annettava mahdollisuus esittää näkemyksensä. Tällaiset järjestelyt voivat sisältää järjestelmien ja/tai omaisuuden jakamisesta aiheutuvien kustannusten jakamista koskevia sääntöjä. 12 artikla Numerointi 1. Jäsenvaltioiden on varmistettava kaikille yleisesti saatavilla oleville telepalveluille riittävä määrä numeroita ja numerointialueita. 2. Euroopan laajuisten verkkojen ja palvelujen täyden yhteentoimivuuden varmistamiseksi jäsenvaltioiden on ryhdyttävä tarvittaviin toimiin kansallisten kantojensa yhteensovittamisen varmistamiseksi niissä kansainvälisissä järjestöissä ja elimissä, joissa numerointia koskevia päätöksiä tehdään, ottaen huomioon tulevaisuudessa numerointiin mahdolliset liittyvät muutokset Euroopassa. 3. Jäsenvaltioiden on varmistettava, että kansallinen sääntelyviranomainen valvoo kansallisia televiestinnän numerointisuunnitelmia riippumattomuuden takaamiseksi televerkkoja ylläpitävistä tai telepalveluja tarjoavista organisaatioista. Tehokkaan kilpailun varmistamiseksi kansallisten sääntelyviranomaisten on varmistettava, että yksittäisten numeroiden ja/tai numerointialueiden myöntämismenettelyt ovat avoimia, tasapuolisia ja oikea-aikaisia ja että myöntäminen suoritetaan puolueettomasti, avoimesti ja ketään syrjimättä. Kansalliset sääntelyviranomaiset voivat asettaa ehtoja tiettyjen numerotunnusten ja lyhytvalintanumeroiden käytölle erityisesti, jos niitä käytetään yleishyödyllisiä palveluja varten (esimerkiksi ilmaispuhelinpalvelut, maksulliset kioskipalvelut, puhelinluettelopalvelut, hätänumeropalvelut) tai yhdenvertaisen verkkoon pääsyn varmistamiseksi. 4. Kansallisten sääntelyviranomaisten on varmistettava, että kansallisten numerointisuunnitelmien pääpiirteet ja kaikki niihin myöhemmin tehdyt lisäykset tai muutokset julkaistaan 14 artiklan 1 kohdan mukaisesti ja tätä julkaisemista voidaan rajoittaa ainoastaan kansalliseen turvallisuuteen liittyvistä syistä. 5. Kansallisten sääntelyviranomaisten on edistettävä numeroiden siirrettävyyden mahdollistavan toiminteen mahdollisimman nopeaa käyttöönottoa, jolloin loppukäyttäjat voivat tietyssä paikassa pyynnöstä säilyttää yleisen kiinteän puhelinverkkonsa numeron tai numerot riippumatta palvelua tarjoavasta organisaatiosta, ja kansallisten sääntelyviranomaisten on varmistettava, että tämä toiminne on käytettävissä ainakin kaikissa tärkeimmissä taajamissa 1 päivään tammikuuta 2003 mennessä. 6. Kansallisten sääntelyviranomaisten on varmistettava, että numerointisuunnitelmia ja -menettelyjä sovelletaan kaikkia yleisesti saatavilla olevien telepalvelujen tarjoajia oikeudenmukaisesti ja yhdenvertaisesti kohtelevalla tavalla. Jäsenvaltioiden on erityisesti varmistettava, että organisaatio, jolle on myönnetty numerointialueita, välttää aiheetonta syrjintää muiden teleoperaattorien palvelujen käyttämiseksi tarvittavien numerosarjojen osalta. 13 artikla Tekniset standardit 1. Rajoittamatta direktiivin 90/387/ETY 5 artiklan 3 kohdan soveltamista, jonka mukaan määrättyjen eurooppalaisten standardien täytöntöönpano voidaan tehdä pakolliseksi, kansallisten sääntelyviranomaisten on varmistettava, että yleisiä televerkkoja ylläpitävät tai yleisesti saatavilla olevia telepalveluja tarjoavat organisaatiot ottavat yhteenliittämisessä täysin huomioon standardit, jotka mainitaan Euroopan yhteisöjen virallisessa lehdessä sopivina yhteenliittämistarkoituksiin. Jos tällaisia standardeja ei ole, kansallisten sääntelyviranomaisten on kannustettava teknisten rajapintojen tarjoamista yhteenliittämistarkoituksiin seuraavassa lueteltujen standardien ja eritelmien mukaisesti: - eurooppalaisten standardointielinten kuten Euroopan telealan standardointilaitoksen (ETSI) ja Euroopan standardointikomitean / Euroopan sähkötekniikan standardointikomitean (CEN/Cenelec) antamat standardit, tai jos tällaisia standardeja ei ole, - kansainvälisen teleliiton (ITU), kansainvälisen standardointijärjestön (ISO) tai kansainvälisen sähköteknisen standardisointijärjestön (IEC) antamat standardit ja suositukset, tai jos tällaisia standardeja ei ole, - kansalliset standardit. 2. Komissio voi 15 artiklassa vahvistetun menettelyn mukaisesti kehottaa standardointielimiä tarvittaessa laatimaan yhteenliittämistä ja verkkoon pääsyä koskevia standardeja. Viittaukset yhteenliittämistä ja verkkoon pääsyä koskeviin standardeihin voidaan julkaista Euroopan yhteisöjen virallisessa lehdessä direktiivin 90/387/ETY 5 artiklan mukaisesti. 14 artikla Tietojen julkaiseminen ja saatavuus 1. Edellä 7 artiklan 3 kohdassa, 9 artiklan 2 kohdassa; 10 artiklassa sekä 12 artiklan 4 kohdassa määriteltyjen tietojen osalta kansallisten sääntelyviranomaisten on varmistettava, että ajan tasalla olevaa tietoja julkaistaan asianmukaisesti, jotta siitä kiinnostuneet osapuolet saavat sen helposti käyttöönsä. Asianomaisen jäsenvaltion virallisessa lehdessä on oltalva viittaus tapaan, jolla tämä tieto julkaistaan. 2. Edellä 4 artiklan 1 kohdassa, 5 artiklan 3 kohdassa, 5 artiklan 5 kohdassa, 6 artiklan c alakohdassa ja 9 artiklan 3 kohdassa määriteltyjen tietojen osalta kansallisten sääntelyviranomaisten on varmistettava, että ajan tasalla olevaa, kyseisissä artikloissa tarkoitettua erityistä tietoa on pyynnöstä kiinnostuneiden osapuolten käytettävissä korvauksetta normaaleina työaikoina. Asianomaisen jäsenvaltion virallisessa lehdessä on oltava viittaus siihen, milloin ja missä tiedot ovat käytettävissä. 3. Jäsenvaltioiden on ilmoitettava komissiolle 1 päivään tammikuuta 1998 mennessä, ja viipymättä tämän jälkeen käytännön muuttuessa, siitä tavasta, jolla 1 ja 2 kohdassa tarkoitetut tiedot ovat käytettävissä. Komissio julkaisee säännöllisesti vastaavan viittauksen tällaisiin ilmoituksiin Euroopan yhteisöjen virallisessa lehdessä. 15 artikla Komiteamenettely (neuvoa-antava komitea) 1. Komissiota avustaa direktiivin 90/387/ETY 9 artiklan 1 kohdalla perustettu komitea, jäljempänä "ONP-komitea". 2. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. 3. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin on mahdollista, otettava huomioon komitean lausunto. Sen on ilmoitettava komitealle, millä tavoin lausunto on otettu huomioon. 16 artikla Komiteamenettely (sääntelykomitea) 1. Seuraavaa menettelyä sovelletaan 19 artiklan soveltamisalaan kuuluvien asioiden osalta, sanotun kuitenkaan rajoittamatta 15 artiklan säännösten soveltamista. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. Komissio päättää suunnitelluista toimenpiteistä, jos ne ovat komitean lausunnon mukaiset. 4. Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 17 artikla Riitojen ratkaisumenettely eri jäsenvaltioiden myöntämien lupien nojalla toimivien organisaatioiden välillä 1. Rajoittamatta: a) toimintaa, jota komissio tai mikä tahansa jäsenvaltio toteuttaa perustamissopimuksen nojalla, b) jäljempänä 2 ja 3 kohdassa säädettyyn menettelyyn vetoavan osapuolen, asianomaisten organisaatioiden tai muun osapuolen oikeuksia, jotka perustuvat sovellettavaan kansalliseen lainsäädäntöön, jäljempänä 2, 3 ja 4 kohdassa säädetyn menettelyn on oltava käytettävissä yhteenliittämistä koskevissa riidoissa eri jäsenvaltioiden myöntämien lupien nojalla toimivien organisaatioiden välillä, jos nämä riidat eivät kuulu sellaisen yhden kansallisen sääntelyviranomaisen toimivaltaan, joka käyttää toimivaltaansa 9 artiklan mukaisesti. 2. Mikä tahansa osapuolista voi saattaa riidan asianomaisten kansallisten sääntelyviranomaisten ratkaistavaksi. Kansallisten sääntelyviranomaisten on yhteensovitettava ponnistelunsa riidan ratkaisemiseksi 9 artiklan 1 kohdassa säädettyjen periaatteiden mukaisesti. 3. Jos kansalliset sääntelyviranomaiset eivät keskenään pääse sopimukseen ratkaisusta kuuden kuukauden kuluessa siitä, kun asia annettiin niiden käsiteltäväksi, jokin niistä voi käyttää 4 kohdassa säädettyä menettelyä antamalla siitä tiedon komissiolle ja toimittamalla jäljennöksen siitä asianomaisille osapuolille ja kansallisille sääntelyviranomaisille. Ratkaisu on sitova vain, jos kaikki osapuolet ovat yksimielisiä. 4. Saatuaan 3 kohdan perusteella toimitetun tiedonannon komissio antaa sen ONP-komitean puheenjohtajan käsiteltäväksi. ONP-komitean puheenjohtaja asettaa mahdollisimman nopeasti työryhmän, johon kuuluu vähintään kaksi ONP-komitean jäsentä, yksi kunkin asianomaisen kansallisen sääntelyviranomaisen edustaja ja ONP-komitean puheenjohtaja tai muu hänen nimeämänsä komission virkamies. Työryhmä kokoontuu yleensä 10 päivän kuluessa siitä, kun kokous kutsuttiin koolle. Puheenjohtaja voi kenen tahansa työryhmän jäsenen ehdotuksesta päättää kutsua enintään kaksi muuta asiantuntijan ominaisuudessa toimivaa henkilöä avustamaan komiteaa. Työryhmän on annettava menettelyä käyttävälle osapuolelle, jäsenvaltioiden kansallisille sääntelyviranomaisille ja asiassa osallisina oleville organisaatioille mahdollisuus esittää mielipiteensä suullisesti tai kirjallisesti. Työryhmän on pyrittävä yksimielisyyteen osapuolten välillä. Puheenjohtaja ilmoittaa ONP-komitealle tämän menettelyn tuloksista. 18 artikla Ilmoittaminen 1. Jäsenvaltioiden on varmistettava, että kansallisilla sääntelyviranomaisilla on tarvittavat keinot tässä direktiivissä määriteltyjen tehtävien suorittamiseksi, ja niiden on ilmoitettava komissiolle 31 päivään tammikuuta 1997 mennessä näistä tehtävistä vastaavat kansalliset sääntelyviranomaiset. 2. Kansallisten sääntelyviranomaisten on ilmoitettava komissiolle 31 päivään tammikuuta 1997 mennessä, ja tämän jälkeen välittömästi aina muutostapauksissa, niiden organisaatioiden nimet, - joilla on liitteessä I olevassa 1 osassa määriteltyjen yleisten televerkkojen ylläpitämistä ja yleisesti saatavilla olevien telepalvelujen tarjoamista koskevia yleispalveluvelvoitteita ja joilla on lupa veloittaa suoraan osa yleispalvelun nettokustannuksista 5 artiklan 2 kohdassa säädetyn menettelyn mukaisesti, - joita koskevat tämän direktiivin merkittävässä markkina-asemassa oleviin organisaatioihin liittyvät säännökset, - joita koskee liite II. Komissio voi pyytää kansallisia sääntelyviranomaisia esittämään syyt, joiden perusteella organisaation katsotaan tai ei katsota olevan merkittävässä markkina-asemassa. 3. Komissio julkaisee 2 kohdassa tarkoitetut nimet Euroopan yhteisöjen virallisessa lehdessä. 19 artikla Tekninen mukauttaminen Komissio päättää 16 artiklassa säädetyn menettelyn mukaisesti tarvittavista muutoksista direktiivin liitteiden IV, V ja VII mukauttamiseksi tekniikan kehitykseen tai markkinoiden ja kuluttajien kysynnässä tapahtuviin muutoksiin. 20 artikla Lykkäys 1. Lykkäystä 3 artiklan 1 ja 2 kohdassa, 4 artiklan 1 ja 2 kohdassa ja 9 artiklan 1 ja 3 kohdassa säädettyihin velvoitteisiin, jotka koskevat asianomaisen jäsenvaltion matkaviestinverkkojen ja toisten jäsenvaltioiden kiinteiden verkkojen tai matkaviestinverkkojen välistä yhteenliittämistä, sekä 5 artiklassa säädettyihin velvoitteisiin, myönnetään niille 22 päivänä heinäkuuta 1993 ja 22 päivänä joulukuuta 1994 annetuissa neuvoston päätöslauselmissa yksilöidyille jäsenvaltioille, joiden siirtymäkautta televiestinnän vapauttamiseksi on pidennetty, niin pitkäksi aikaa ja siltä osin, kuin ne hyödyntävät näitä siirtymäaikoja. Jäsenvaltioiden on ilmoitettava komissiolle aikomuksestaan käyttää niitä hyväkseen. 2. Lykkäystä 12 artiklan 5 kohdassa säädettyihin velvoitteisiin voidaan pyytää, jos asianomainen jäsenvaltio voi osoittaa, että niiden täyttäminen muodostaisi liiallisen rasitteen tietyille organisaatioille tai organisaatioiden ryhmille. Jäsenvaltion on ilmoitettava komissiolle perustelut lykkäyksen pyytämiselle, päivämäärä, johon mennessä vaatimukset voidaan täyttää, sekä kyseisessä määräajassa pysymiseksi suunnitellut toimenpiteet. Komissio harkitsee pyyntöä ottaen huomioon kyseisen jäsenvaltion nimenomaisen tilanteen sekä tarpeen varmistaa yhtenäinen sääntelyjärjestelmä yhteisön tasolla, ja ilmoittaa jäsenvaltiolle, katsooko se, että tilanne kyseisessä jäsenvaltiossa riittää perusteeksi lykkäyksen myöntämiselle, ja myönteisissä tapauksissa, mihin päivämäärään asti lykkäykselle on perusteet. 21 artikla Yhteenliittäminen kolmansien maiden orgnisaatioiden kanssa 1. Jäsenvaltiot voivat ilmoittaa komissiolle kaikista tietoonsa tulleista yleisistä oikeudellisista tai tosiasiallisista vaikeuksista, joita yhteisön organisaatioilla on ollut yhteenliittämisessä kolmansien maiden organisaatioiden kanssa. 2. Jos komissiolle ilmoitetaan tällaisista vaikeuksista, se voi tarvittaessa tehdä neuvostolle ehdotuksia asianmukaisten neuvotteluvaltuuksien antamiseksi sitä varten, että yhteisön organisaatioille saataisiin vertailukelpoiset oikeudet näissä kolmansissa maissa. Neuvosto ratkaisee asian määräenemmistöllä. 3. Edellä 2 kohdan mukaisesti toteutetut toimenpiteet eivät rajoita asiaankuuluviin kansainvälisiin sopimuksiin perustuvia yhteisön ja jäsenvaltioiden velvoitteita. 22 artikla Uudelleen tarkastelu 1. Komissio antaa 31 päivään joulukuuta 1997 mennessä ja sen jälkeen määräajoin Euroopan parlamentille ja neuvostolle kertomuksen yhteisön organisaatioiden käytettävissä olevista yhteenliittämisoikeuksista kolmansissa maissa. 2. Komissio tarkastelee tämän direktiivin toimivuutta ja antaa siitä määräajoin ja ensimmäisen kerran 31 päivään joulukuuta 1999 mennessä kertomuksen Euroopan parlamentille ja neuvostolle. Komissio voi tätä tarkoitusta varten pyytää tietoja jäsenvaltioilta. Kertomuksessa tarkastellaan, mitä tämän direktiivin säännöksiä olisi mukautettava markkinakehityksen, tekniikan kehityksen ja käyttäjien kysynnässä tapahtuvien muutosten mukaan, erityisesti a) 5 artiklan säännösten osalta, b) 12 artiklan 5 kohdassa säädetyn aikataulun vahvistamiseksi. 23 artikla Saattaminen osaksi kansallista lainsäädäntöä 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 31 päivään joulukuuta 1997 mennessä. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 24 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 25 artikla Vastaanottajat Tämä direktiivi on osoitettu kaikille jäsenvaltioille. Tehty . . . Euroopan parlamentin puolesta Puhemies Neuvoston puolesta Puheenjohtaja (1) EYVL N:o C 313, 24.11.1995, s. 7 (2) Lausunto annettu 29 päivänä helmikuuta 1996 (EYVL N:o C 153, 28.5.1996, s. 21). (3) Euroopan parlamentin lausunto annettu . . . (sitä ei ole vielä julkaistu virallisessa lehdessä), neuvoston yhteinen kanta vahvistettu . . . (sitä ei ole vielä julkaistu virallisessa lehdessä), Euroopan parlamentin päätös tehty (sitä ei ole vielä julkaistu virallisessa lehdessä). (4) EYVL N:o C 48, 16.2.1994, s. 1 (5) EYVL N:o L 192, 24.7.1990, s. 1 (6) EYVL N:o C 213, 6.8.1993, s. 1 (7) EYVL N:o C 258, 3.10.1995, s. 1 (8) EYVL N:o L 109, 26.4.1983, s. 8. Direktiivi sellaisena kuin se on viimeksi muutettuna komission päätöksellä 96/139/EY (EYVL N:o L 32, 10.2.1996, s. 31). (9) EYVL N:o C 102, 4.4.1996, s. 1 (10) EYVL N:o C 379, 31.12.1994, s. 4 LIITE I ERITYISET YLEISET TELEVERKOT JA YLEISESTI SAATAVILLA OLEVAT TELEPALVELUT (3 artiklan 2 kohdassa tarkoitetut) Seuraavia yleisiä televerkkoja ja yleisesti saatavilla olevia telepalveluja pidetään eurooppalaisittain merkittävinä. Jäljempänä yksilöityjen yleisiä televerkkoja ylläpitävien ja/tai yleisesti saatavilla olevia telepalveluja tarjoavien organisaatioiden, jotka ovat merkittävässä markkina-asemassa, on yhteenliittämisen ja verkkoon pääsyn osalta noudatettava 4 artiklan 2 kohdassa sekä 6 ja 7 artiklassa määriteltyjä erityisvelvoitteita. 1 OSA Yleinen kiinteä puhelinverkko Yleisellä kiinteällä puhelinverkolla tarkoitetaan yleistä kytkentäistä televerkkoa, joka mahdollistaa puheen ja 3,1 kHz:n kaistaleveydellä siirrettävän ääni-informaation välittämisen verkon kiinteiden liitäntäpisteiden välillä, mahdollistaen muun muassa - puhelintoiminnan, - III ryhmän telekopiointiyhteydet ITU-T-suositusten T-sarjan mukaisesti, - äänikaistaisen datasiirron modeemin avulla vähintään 2 400 bitin sekuntinopeudella ITU-T-suositusten V-sarjan mukaisesti. Yhteys loppukäyttäjän verkkoliitäntäpisteeseen saadaan kansallisen numerointisuunnitelman numeroa tai numeroita käyttäen. Yleinen kiinteä puhelinpalvelu avoimen verkon tarjoamisen (ONP) soveltamisesta puhelintoimintaan 13 päivänä joulukuuta 1995 annetun Euroopan parlamentin ja neuvoston direktiivin 95/62/EY (1) mukaisesti Yleisellä kiinteällä puhenlinpalvelulla tarkoitetaan palvelujen tarjoamista kiinteissä sijaintipaikoissa oleville loppukäyttäjille kotimaan- ja ulkomaanpuhelujen ottamiseksi ja vastaanottamiseksi, ja niihin voi sisältyä yhteydet hätänumeropalveluihin (112), operaattoripalvelut, puhelinluettelopalvelut, yleisöpuhelimet, erityisehdoin välitettävät palvelut ja/tai erityislaitteiden tarjoaminen vammaisille tai henkilöille, joilla on sosiaalisia erityistarpeita. Yhteys loppukäyttäjään saadaan kansallisen numerointisuunnitelman mukaista numeroa tai numeroita käyttäen. 2 OSA Kiinteä yhteys Kiinteällä yhteydellä tarkoitetaan verkon liitäntäpisteiden välisen avoimen siirtokapasiteetin mahdollistavia televiestintälaitteita, jotka eivät sisällä valintaista kytkentää (kytkentätoimintoja, joita käyttäjä voi hallita osana tarjottua kiinteää yhteyttä). Siihen voi sisältyä vuokrajohtokaistan joustavan käytön mahdollistavia järjestelmiä, mukaan lukien tietyt reititys- ja hallintamahdollisuudet. 3 OSA Yleiset matkaviestinverkot Yleinen matkaviestinverkko on yleinen puhelinverkko, jossa verkon liitäntäpisteet eivät ole kiinteissä sijaintipaikoissa. Yleiset matkaviestinpalvelut Yleinen matkaviestinpalvelu on puhelinliikenteen palvelua, jonka tarjonta kokonaan tai osittain koostuu radioyhteyden muodostamisesta yhteen matkaviestimen käyttäjään ja jossa hyödynnetään yleistä matkaviestinverkkoa kokonaan tai osittain. (1) EYVL N:o L 321, 30.12.1995, s. 6 LIITE II ORGANISAATIOT, JOILLA ON OIKEUS JA VELVOLLISUUS NEUVOTELLA KESKINÄISESTÄ YHTEENLIITTÄMISESTÄ YHTEISÖN LAAJUISTEN PALVELUJEN TARJOAMISEKSI 4 artiklan 1 kohdassa tarkoitetut Tämä liite koskee organisaatioita, jotka tarjoavat käyttäjille kytkentäisiä ja muita kuin kytkentäisiä verkkopalveluja, joista muut telepalvelut ovat riippuvaisia. Seuraaviin ryhmiin kuuluvilla organisaatioilla on 4 artiklan 1 kohdan mukaisesti sekä oikeus että velvollisuus keskinäiseen yhteenliittämiseen. Yhteenliittäminen näiden organisaatioiden kesken edellyttää kansallisten sääntelyviranomaisten suorittamaa lisävalvontaa 9 artiklan 3 kohdan mukaisesti. Näitä organisaatioryhmiä voivat koskea erityiset yhteenliittämismaksut, -ehdot ja -edellytykset 7 artiklan 3 kohdan mukaisesti. 1. Organisaatiot, jotka ylläpitävät yleisiä kytkentäisiä televerkkoja ja/tai tarjoavat yleisesti saatavilla olevia telepalveluja, jotka voivat olla kiinteitä ja/tai matkaviestinpohjaisia, ja valvovat näin ollen pääsyä yhteen tai useampaan verkon liitäntäpisteeseen, joiden tunnuksena on yksi tai useampi kansalliseen numerointisuunnitelmaan kuuluva numero (ks. huomautukset jäljempänä). 2. Organisaatiot, jotka tarjoavat kiinteän yhteyden käyttäjän tiloihin. 3. Organisaatiot, joilla on jossakin jäsenvaltiossa lupa tarjota kansainvälisiä teleyhteyksiä yhteisön ja kolmansien maiden välillä ja joilla on tätä varten yksin- tai erityisoikeuksia. 4. Organisaatiot, jotka tarjoavat telepalveluja ja jotka saavat tässä ryhmässä liittyä yhteen asiaankuuluvien kansallisten toimilupa- tai lupajärjestelmien mukaisesti. Huomautuksia Verkkoliitäntäpisteeseen pääsyn valvonnalla tarkoitetaan mahdollisuutta valvoa telepalveluja, jotka ovat loppukäyttäjän käytettävissä kyseisessä verkkoliitäntäpisteessä ja/tai mahdollisuutta estää muiden palvelujen tarjoajien yhteys loppukäyttäjään kyseisessä verkkoliitäntäpisteessä. Pääsyn valvontaan voi sisältyä loppukäyttäjään muodostetun (johdon välityksellä muodostetun tai langattoman) fyysisen yhteyden omistus tai hallinta ja/tai mahdollisuus muuttaa tai poistaa käytöstä loppukäyttäjän verkkoliitäntäpisteeseen pääsemiseksi tarvittava kansallinen numero tai numerot. LIITE III PUHELINLIIKENNETTÄ KOSKEVIEN YLEISPALVELUVELVOITTEIDEN KUSTANNUSTEN LASKENTA 5 artiklan 3 kohdassa tarkoitettu Yleispalveluvelvoitteilla tarkoitetaan jäsenvaltion organisaatiolle asettamia velvoitteita, jotka koskevat televerkon ja -palvelujen tarjoamista kaikkialla tietyllä maantieteellisellä alueella, tarvittaessa mukaan lukien kyseiselle maantieteelliselle alueelle kyseisten palvelujen tarjoamiseksi lasketut keskihinnat. Yleispalveluvelvoitteiden kustannukset lasketaan organisaatiolle teletoiminnan harjoittamisesta yleispalveluvelvoitteiden mukaisesti aiheutuneiden nettokustannusten ja teletoiminnan harjoittamisesta ilman yleispalveluvelvoitteita aiheutuneiden nettokustannusten erotuksen perusteella. Tätä sovelletaan riippumatta siitä, onko tietyssä jäsenvaltiossa sijaitseva verkko jo täysin valmis vai onko se vielä kehitys- ja laajentumisvaiheessa. Laskentamenetelmä perustuu kustannuksiin, jotka liittyvät: i) palvelujen yksilöityihin osiin, joita voidaan tarjota ainoastaan tappiollisesti tai tavanomaisista kaupallisista vaatimuksista poikkeavilla kustannusehdoilla. Tähän ryhmään voivat sisältyä osapalvelut kuten hätänumeropalvelut, tietyt yleisöpuhelimet, tietyt vammaisille tarkoitetut palvelut tai laitteet jne.; ii) tiettyihin loppukäyttäjiin tai loppukäyttäjien ryhmiin, joille tietyn televerkon ja -palvelujen tarjoamisesta aiheutuneet kustannukset, saatu tuotto ja jäsenvaltion maantieteellisin perustein mahdollisesti määräämät keskihinnat huomioon ottaen voidaan tarjota palveluja ainoastaan tappiollisesti tai tavanomaisista kaupallisista vaatimuksista poikkeavilla kustannusehdoilla. Tähän ryhmään kuuluvat ne loppukäyttäjät tai loppukäyttäjäryhmät, jotka eivät saisi palveluja sellaiselta kaupalliselta operaattorilta, jolla ei ole velvollisuutta tarjota yleispalveluja. Syrjäisillä alueilla, joilla verkot ovat laajentumisvaiheessa, kustannuslaskennan olisi perustuttava niiden loppukäyttäjien tai loppukäyttäjäryhmien palvelemiseen liittyviin lisäkustannuksiin, joita kilpailulliseen ympäristöön kuuluvia tavanomaisia kaupallisia periaatteita soveltava operaattori ei palvelisi. Tulot otetaan huomioon nettokustannuksia laskettaessa. Kustannusten ja tulojen olisi oltava ennakoivia. LIITE IV ESIMERKKILUETTELO YHTEENLIITTÄMISMAKSUJEN OSATEKIJÖISTÄ 7 artiklan 3 kohdassa tarkoitettu Yhteenliittämismaksuilla tarkoitetaan yhteenliitettyjen osapuolten maksettavaksi tulevia todellisia maksuja. Tariffirakenteella tarkoitetaan pääluokkia, joihin yhteenliittämismaksut on jaettu, esimerkiksi: - fyysisen yhteenliittymisen toteutuksen kattamiseksi tarkoitetut maksut, jotka perustuvat pyydetyn yhteenliittämisen tarjoamisesta aiheutuviin kustannuksiin (esimerkiksi tietyt laitteet ja resurssit, yhteensopivuustestaus), - laitteiden ja voimavarojen jatkuvan käytön kattamiseksi tarkoitetut vuokrat (yhteyden ylläpito jne.), - muuttuvat maksut liitännäis- ja lisäpalveluista (esimerkiksi puhelinluettelopalvelujen käyttöoikeus, operaattoripalvelut, datan keruu, veloitus, laskutus, kytkentäiset ja kehittyneet palvelut jne.), - liikennemaksut liikenteen ohjaamisesta yhteenliitettyyn verkkoon ja siitä ulospäin (esimerkiksi kytkentä- ja datasiirtomaksut); nämä maksut voivat perustua minuuttiveloitukseen ja/tai tarvittavaan ylimääräiseen verkkokapasiteettiin. Tariffin osatekijöillä tarkoitetaan yksittäishintoja, jotka on vahvistettu kullekin yhteenliitetyn osapuolen käyttöön tarjotulle verkon osalle tai toiminnalle. Yhteenliittämistariffeissa ja -maksuissa on noudatettava kustannuksiin suhteuttamisen ja avoimuuden periaatteita 7 artiklan 2 kohdan mukaisesti. Yhteenliittämismaksuihin voi suhteellisuusperiaatteen mukaisesti sisältyä kohtuullisesti yhdenvertaisen verkkoon pääsyn varmistamisesta ja numeroiden siirrettävyydestä aiheutuvia yhteiskustannuksia sekä olennaisten vaatimusten täyttämisestä aiheutuvia kustannuksia (verkon toimintakyvyn ylläpito, verkon turvallisuus hätätilanteissa, palvelujen yhteentoimivuus ja tietosuoja). LIITE V YHTEENLIITTÄMISEN KUSTANNUSLASKENTAJÄRJESTELMÄT 7 artiklan 5 kohdassa tarkoitetut Direktiivin 7 artiklan 5 kohdassa vaaditaan yksityiskohtaisia tietoja kustannuslaskentajärjestelmästä, ja jäljempänä olevassa luettelossa annetaan esimerkkejä joistakin osatekijöistä, jotka voivat kuulua tällaiseen kustannuslaskentajärjestelmään. Kyseisten tietojen julkaisemisen tarkoituksena on varmistaa yhteenliittämismaksujen laskennan avoimuus, jotta muut markkinatoimijat voivat varmistua siitä, että maksut on laskettu tasapuolisesti ja oikein. Kansallisen sääntelyviranomaisen ja niiden organisaatioiden, joita asia koskee, olisi otettava huomioon tämä tavoite, kun päätetään siitä, kuinka yksityiskohtaisia tietoja julkaistaan. Jäljempänä olevassa luettelossa ilmoitetaan julkistettaviin tietoihin sisällytettävät tiedot. 1. Käytettävät standardikustannukset esimerkiksi täysimääräisesti kohdennetut kustannukset, pitkän aikavälin keskimääräiset lisäkustannukset, rajakustannukset, erilliskustannukset, sidotut välittömät kustannukset jne. mukaan lukien käytettävä kustannusperuste tai -perusteet, eli hankintakustannukset (, jotka perustuvat laitteistoista ja järjestelmistä aiheutuneisiin tosiasiallisiin kustannuksiin) tai ennakoidut kustannukset (, jotka perustuvat laitteistojen tai järjestelmien arvioituihin jälleenhankintakustannuksiin). 2. Yhteenliittämistariffiin sisältyvät osakustannukset Niiden eri osakustannusten yksilöinti, katetuotto mukaan lukien, jotka yhdessä muodostavat yhteenliittämismaksun. 3. Kustannusluokitteluaste ja -menetelmät, erityisesti yhteiskustannusten kirjaaminen Yksityiskohtaiset tiedot siitä, missä määrin välittömät kustannukset on analysoitu, sekä siitä, missä määrin ja mitä menetelmää käyttäen yhteiskustannukset on sisällytetty yhteenliittämismaksuihin. 4. Kirjanpitokäytännöt eli kustannusten kirjaamisessa käytetyt kirjanpitokäytännöt, joihin sisältyy - aikataulu käyttöomaisuuden pääluokkia (esimerkiksi tontit, rakennukset ja laitteet) koskeville poistoille, - muiden suurehkojen kustannuserien kirjaaminen vähentämällä tuotosta pääomakustannukset (esimerkiksi tietokoneohjelmistot ja -järjestelmät, tutkimus- ja kehittämismenot, yrityskehitys, suora ja välillinen rakentaminen, korjaus- ja ylläpitokulut, rahoituskulut jne.). Tässä liitteessä esitettyjä kustannuslaskentajärjestelmiin liittyviä tietoja voidaan muuttaa 19 artiklassa tarkoitettua menettelyä noudattaen. LIITE VI TELETOIMINNAN LIIKEVAIHDON ALARAJAT 8 artiklan 1 ja 2 kohdassa tarkoitetut 1 osa - Direktiivin 8 artiklan 1 kohdassa tarkoitettu alaraja teletoiminnan vuotuiselle liikevaihdolle on viisikymmentä miljoonaa ecua. 2 osa - Direktiivin 8 artiklan 2 kohdassa tarkoitettu alaraja teletoiminnan vuotuiselle liikevaihdolle on kaksikymmentä miljoonaa ecua. LIITE VII PUITTEET YHTEENLIITTÄMISSOPIMUKSISTA KÄYTÄVILLE NEUVOTTELUILLE 9 artiklan 2 kohdassa tarkoitetut 1 OSA Alat, joilla kansalliset sääntelyviranomaiset voivat asettaa ennakkoedellytyksiä a) Riitojen ratkaisumenettely b) Yhteenliittämissopimusten julkistamista/saatavuutta sekä määräajoin tapahtuvaan julkistamiseen liittyviä muita velvollisuuksia koskevat vaatimukset c) Yhdenvertaisen verkkoon pääsyn ja numeroiden siirrettävyyden varmistamista koskevat vaatimukset d) Järjestelmien jakamista koskevat vaatimukset, niiden rinnakkain sijoittaminen mukaan lukien e) Olennaisten vaatimusten ylläpidon varmistamista koskevat vaatimukset f) Numerointiresurssien jakoa ja käyttöä koskevat vaatimukset (mukaan lukien puhelinluettelopalvelujen, hätänumeropalvelujen ja yleiseurooppalaisten numeroiden käyttö) g) Palvelujen päästä päähän -palvelutason ylläpitämistä koskevat vaatimukset h) Tarvittaessa sen yhteenliittymismaksun erittelemättömän osan määrittely, jolla katetaan osa yleispalveluvelvoitteiden nettokustannuksista 2 OSA Muut kysymykset, joiden sisällyttämistä yhteenliittämissopimuksiin on edistettävä a) Kuvaus tarjottavista yhteenliitetyistä palveluista b) Maksuehdot, laskutusmenettelyt mukaan lukien c) Yhteenliittämispisteiden sijainnit d) Yhteenliittämistä koskevat tekniset standardit e) Yhteentoimivuustestaus f) Toimenpiteet olennaisten vaatimusten täyttämiseksi g) Immateriaalioikeudet h) Vastuun määrittely ja rajaaminen sekä vahingonkorvaukset i) Yhteenliittämismaksujen määrittely ja niiden kehitys j) Riitojen ratkaisumenettely osapuolten kesken ennen kansallisen sääntelyviranomaisen puuttumista asiaan k) Sopimusten kesto ja niiden jatkaminen l) Menettelyt siinä tapauksessa, että jonkin osapuolen verkko- tai palvelutarjontaan ehdotetaan muutoksia m) Yhdenvertaisen verkkoon pääsyn toteuttaminen n) Mahdollisuus järjestelmien jakamiseen o) Liitännäis-, lisä- ja kehittyneiden palvelujen käyttö p) Liikenteen-/verkonhallinta q) Yhteenliitettyjen palvelujen ylläpito ja laatu r) Sopimusten muiden kuin julkisten osien luottamuksellisuus s) Henkilöstökoulutus NEUVOSTON PERUSTELUT I. JOHDANTO 1. Komissio, joka vuoden 1995 alussa teki laajan selvityksen televiestinnän infrastruktuurien vapauttamista koskevaa vihreää kirjaansa laatiessaan, antoi 31 päivänä elokuuta 1995 ehdotuksen televiestinnän yhteenliittämisestä avoimen verkon tarjoamisen (ONP) periaatteita soveltaen yleispalvelun ja yhteentoimivuuden varmistamiseksi. Tämä ehdotus perustuu Euroopan yhteisön perustamissopimuksen 100 a artiklaan. 2. Euroopan parlamentti antoi lausuntonsa ensimmäisessä käsittelyssä 14 päivänä helmikuuta 1996. Talous- ja sosiaalikomitea antoi lausuntonsa 28 päivänä helmikuuta 1996. Komissio esitti näiden lausuntojen pohjalta muutetun ehdotuksen 20 päivänä maaliskuuta 1996. 3. Neuvosto vahvisti yhteisen kannan 17 päivänä kesäkuuta 1996 perustamissopimuksen 189 b artiklan mukaisesti. II. TAVOITE Tämä ehdotus, joka liittyy telemarkkinoiden täydelliseen vapauttamiseen vuonna 1998, tähtää jäsenvaltioissa sovellettavien yhteenliittämisen periaatteiden määrittämiseen yhdenmukaisella tavalla, jotta voitaisiin taata uusille markkinoille tulijoille, asiakkaille ja yleisemmin kaikille nykyisille ja mahdollisille uusille käyttäjille vapaa pääsy verkkoihin ja telepalveluihin. III. YHTEISEN KANNAN ERITTELY 1. Yleisiä huomioita Neuvosto katsoo, että välitysratkaisu, jonka perusteella se on antanut yhteisen kannan, vastaa komission ehdotuksessa tarkoitettuja tavoitteita ja erityisesti muodostaa asianmukaiset yhdenmukaistetut puitteet yhteenliittämiselle. Erityisesti Euroopan parlamentin tekemien tarkistusten osalta neuvosto on monessa tapauksessa omaksunut komission kannan sellaisena kuin se on muutetussa ehdotuksessa. Kun neuvosto on tehnyt muutoksia komission ehdotukseen tai poikennut komission kannasta Euroopan parlamentin tarkistusten suhteen, neuvosto on pääasiallisesti halunnut - taata johdonmukaisuuden muiden asiaankuuluvien yhteisön säännösten kanssa, erityisesti avoimen verkon tarjoamisessa (ONP) sovellettavien direktiivien kanssa (esimerkiksi komiteamenettelyn suhteen), - tarkentaa tiettyjen säännösten vaikutusalaa (esimerkiksi yleispalvelun jakamisen rasitteiden ulottaminen yleisiä puhelinliikennepalveluja tarjoaviin organisaatioihin), - yksinkertaistaa direktiivin sanamuotoa tai lisätä suunniteltujen säännösten joustavuutta. 2. Erityisiä huomioita i) Neuvosto on sisällyttänyt yhteiseen kantaan seuraavat Euroopan parlamentin tarkistukset: - n:o 12, ensimmäinen osa, 24, 28, 42, 45, toinen osa, 52, 56, ensimmäinen ja toinen osa, 58 ja 68. Neuvosto on myös sisällyttänyt yhteiseen kantaan seuraavat tarkistukset, siten että niihin on joko tehty toimituksellisia muutoksia alkuperäinen henki säilyttäen tai ne on sisällytetty yhteiseen kantaan vain osittain: - n:o 15, toinen osa (jonka kattaa johdanto-osan kohta 13), 23, 26, toinen ja neljäs osa (jonka kattaa liite IV), 37, 63, 64, 65, 66, 67. ii) Sitä vastoin neuvosto ei ole katsonut voivansa yhtyä komission kantaan seuraavien Euroopan parlamentin ehdottamien tarkistusten osalta: Tarkistus n:o 14 (3 artiklan 1 kohta) Neuvosto katsoi, että tämä tarkistus ei heijasta sitä henkeä, joka on komission viime tammikuussa antamassa ehdotuksessa Euroopan parlamentin ja neuvoston direktiiviksi telepalveluiden yleisten lupien ja yksittäisten toimilupien yhteisestä puitejärjestelmästä. Tarkistukset n:o 20 (5 artiklan 5 kohta) ja 22 (6 artiklan ensimmäinen alakohta) Erot näiden tarkistusten tekstien ja yhteisen kannan välillä koskevat lähinnä sanamuotoa. Tarkistus n:o 29 (7 artiklan 5 a kohta) Pääasiassa direktiivin tekstin yksinkertaistamiseksi tätä tarkistusta ei ole sisällytetty yhteiseen kantaan, sillä neuvosto katsoo, että komissiolla on joka tapauksessa perustamissopimuksessa ja johdetun oikeuden säädöksissä sille myönnetty toimivalta. Tarkistus n:o 32 (7 artiklan 8 kohta) Tekstin yksinkertaistamiseksi neuvosto on poistanut 7 artiklan 8 kohdan. Neuvosto katsookin, että komissiolla on joka tapauksessa perustamissopimuksessa myönnetty toimivalta valvoa tämän direktiivin soveltamista, minkä perusteella komissio voi vaatia, että julkaistut tiedot yhteenliittymismaksuista ja yhteenliittymisen menettelytavoista sekä yleispalveluvelvoitteista aiheutuvien kustannusten jakamiseen liittyvistä maksuista saadaan ONP-komitean käyttöön. Tarkistus n:o 36 (8 artiklan 3 a kohta) Neuvosto omaksui tähän tarkistukseen saman kannan kuin tarkistukseen n:o 29. Tarkistus n:o 40 (9 artiklan 1 kohta) ja 43 (9 artiklan 6 a kohta) Neuvosto katsoi, että tähän direktiiviin ei ole asianmukaista liittää sellaisia kansallisille sääntelyviranomaisille annettavia velvollisuuksia, joita tässä tarkistuksessa edellytetään. Tarkistus n:o 44 (10 artiklan d kohdan a alakohta) Neuvosto ei ottanut tätä tarkistusta huomioon, sillä ympäristönsuojelu ei ole avoimen televerkon tarjoamisesta annetun direktiivin 90/387/ETY keskeinen vaatimus. Neuvosto kuitenkin katsoo, että Euroopan parlamentin huoli tästä kysymyksestä on otettu laajalti huomioon yhteisen kannan 11 artiklassa, joka koskee rinnakkain sijoittamista ja järjestelmien jakamista. Tarkistus n:o 46 12 artiklan 2 kohta) Neuvosto oli sitä mieltä, että jäsenvaltioiden olisi hyvin vaikeata varmistaa kansallisten kantojensa tehokas yhteensovittaminen kansainvälisissä järjestöissä ja elimissä; jäsenvaltiot voivat vain toteuttaa tähän yhteensovittamiseen tähtääviä toimenpiteitä. Tarkistus n:o 47 (12 artiklan 3 kohta) Neuvosto ei katsonut voivansa noudattaa Euroopan parlamentin ehdotusta sitoa kansallisten sääntelyviranomaisten velvollisuus valvoa kansallisia televiestinnän numerointisuunnitelmia puhelinnumeroiden siirrettävyyden edistämiseen. Tarkistus n:o 48 (12 artiklan 5 kohta) ja 53, toinen osa (entinen 19 artikla, uusi 20 artikla) Kysymys puhelinnumeroiden siirrettävyydestä herätti runsaasti keskustelua neuvostossa siitä syystä, että tämän palvelun tarjoaminen aiheuttaa toimijoille huomattavia rasitteita. Näiden keskustelujen päätteeksi päädyttiin seuraavaan ratkaisuun: - tavoitteena on edelleen tämän palvelun saatavuus kaikissa suurissa taajamissa 1 päivään tammikuuta 2003 mennessä (12 artiklan 5 kohta), siten että komissio voi myöntää jäsenvaltioiden pyynnöstä lykkäystä, jos nämä voivat todistaa, että tietyille organisaatioille aiheutuisi kohtuutonta rasitetta (20 artiklan 2 kohta), - määräaikaa voidaan mahdollisesti muuttaa 100 a artiklassa määrätyn menettelyn mukaisesti sen kertomuksen perusteella, joka komission on määrä esittää Euroopan parlamentille ja neuvostolle 31 päivään joulukuuta 1999 mennessä (22 artiklan 2 kohta). Neuvoston mukaan tämä ratkaisu ottaa tasapainoisella tavalla huomioon käyttäjien edut ja palvelusta koituvat kustannukset. Tarkistukset n:o 49 ja 51 (entisen 16 artiklan 2 ja 5 kohta, uuden 17 artiklan 2, 3 ja 4 kohta) Rajat ylittävissä riitatapauksissa neuvosto on katsonut asianmukaiseksi säätää sovittelumenettelystä yhteisön tasolla samaan tapaan kun avoimen verkon tarjoamisen (ONP) soveltamisesta kiinteisiin johtoihin ja puhelintoimintaan annetuissa neuvoston direktiiveissä N:o 92/44/ETY ja 95/62/EY on säädetty, koska neuvoston näkemyksen mukaan tällaisella menettelyllä voidaan taata riita-asian jokaisen osapuolen edut. Tarkistus n:o 53 (entinen 19 artikla, uusi 20 artikla) Vaikkakin 20 artiklan sanamuoto poikkeaa komission muutetusta ehdotuksesta, se heijastaa kuitenkin Euroopan parlamentin mielipidettä, koska se sitoo tiukasti yhteen toisaalta tietyille jäsenvaltioille telepalvelujen vapauttamiseen annetun lisäsiirtymäajan ja toisaalta tästä direktiivistä johtuvien velvoitteiden toteuttamiseen annetun lykkäyksen näille samoille valtioille. Tarkistus n:o 56, kolmas osa (entisen 21 artiklan 2 kohta, uuden 22 artiklan 2 kohta) Neuvosto katsoi, että viittaus mahdollisuuteen perustaa eurooppalainen sääntelyviranomainen ei ole asianmukainen tässä direktiivissä. iii) On aiheellista lisäksi huomauttaa, että neuvosto on suhteessa komission ehdotukseen ja Euroopan parlamentin tarkistuksiin lisännyt yhteiseen kantaansa joitakin uusia säännöksiä. Kyse on erityisesti seuraavista kohdista: 2 artiklan 1 kohta: Määritelmät Yhteenliittämisen (a alakohta) ja yleisten telepalvelujen (d alakohta) määritelmät on muotoiltu uudelleen täsmällisemmin. 3 artiklan 2 kohta: Yhteenliittämisen periaatteet Tämän artiklan sovellusala on laajennettu koskemaan yleisiä matkaviestinverkkoja. 4 artiklan 2 kohta: Yhteenliittämiseen liittyvät oikeudet ja velvollisuudet Yhteisessä kannassa täsmennetään, että organisaatioiden, joiden katsotaan olevan merkittävässä markkina-asemassa, on täytettävä "kaikki kohtuulliset verkkoon liittymistä koskevat vaatimukset". 4 artiklan 3 kohta: Merkittävässä markkina-asemassa olevan organisaation määrittely Oikeusturvasyistä neuvosto piti suotavana määrittää merkittävässä markkina-asemassa oleva organisaatio artiklassa eikä vain johdanto-osassa. Vaikka teksti antaa lisää joustoa soveltamiseen, se ei kuitenkaan merkittävästi poikkea komission alkuperäisestä ehdotuksesta. 5 artiklan 1 kohta: Yleispalvelu Neuvosto katsoi, että on asianmukaista lisätä yleispalveluvelvoitteiden mahdollisiin nettokustannusten jakajiin yleisiä puhelinliikennepalveluja tarjoavat organisaatiot. 7 artikla: Yhteenliittämismaksujen ja kustannuslaskentajärjestelmien periaatteet Artiklan 2 kohdassa avoimuuden ja kustannuksiin suhteuttamisen periaatteet on ulotettu koskemaan myös yleisiä matkaviestinverkkoja ja -palveluja tarjoavia merkittävässä markkina-asemassa olevia organisaatioita. Muutetussa 3 kohdassa sallitaan useampien tariffien, menettelytapojen ja eri yhteenliittämistapojen ehtojen soveltaminen erityyppisiin organisaatioihin. Artiklan 5 kohta on muotoiltu uudelleen, jotta se olisi yhdenmukainen avoimen verkon tarjoamisen (ONP) soveltamisesta puhelintoimintaan annetun direktiivin kanssa (13 artiklan 2 kohta). 8 artikla: Kirjanpidon erittely ja tilinpäätös Artiklan 1 kohdassa annetaan jäsenvaltioille oikeus vaatia rakenteellisesti eriytettyä kirjanpitoa televiestintätoiminnoista organisaatioilta, joilla on erityis- tai yksinoikeuksia palvelujen tarjoamiseen muilla aloilla. Artiklan 2 kohdan säännökset on rajoitettu koskemaan liitteen I osissa 1 ja 2 tarkoitettuja organisaatioita, jotka ovat merkittävässä markkina-asemassa. 9 artiklan 2 kohta: Kansallisten sääntelyviranomaisten yleinen vastuu Artiklan 2 kohdassa annetaan kansallisille sääntelyviranomaisille oikeus määrätä liitteessä II määriteltyjen organisaatioiden välisen yhteenliitettävyyden osalta ennakkoehtoja liitteessä VII luetelluilla alueilla. 10 artiklan a ja b kohta: Olennaiset vaatimukset Viittaus erityisehtoihin toisen osapuolen hyvittämiseksi on poistettu. 13 artiklan 1 kohta: Tekniset standardit Viittaus teollisuuden laajalti hyväksymiin ja kansainvälisten teollisuuden toimielinten kehittämiin eritelmiin on poistettu. 14 artiklan 2 kohta: Tiedon julkaiseminen ja saatavuus Artiklan 2 kohdassa säädetään, että (4 artiklan 1 kohdassa, 5 artiklan 5 kohdassa, 6 artiklassa, 7 artiklan 3 kohdassa ja 9 artiklan 3 kohdassa määriteltyjen tietojen osalta) ajan tasalla olevat tiedot on saatettava asianomaisten osapuolten käyttöön niiden pyynnöstä veloituksetta. 16 artikla: Sääntelykomitea Neuvosto on säätänyt, että liitteiden IV, V ja VII osalta teknisen kehityksen vaatimien muutosten tekemisessä noudatetaan vaihtoehdon III a mukaista sääntelykomiteamenettelyä yhdenmukaisuuden varmistamiseksi muiden avoimen verkon tarjoamisesta annettujen direktiivien kanssa, joissa jo säädetään tästä menettelystä. 19 artikla: Tekninen mukauttaminen Direktiivin 19 artiklaa sovelletaan ainoastaan liitteisiin IV, V ja VII, sillä neuvosto katsoo, että koska muut liitteet ovat sidoksissa direktiivin soveltamisalaan, niitä ei voida muuttaa komiteamenettelyllä. 22 artikla: Direktiivin täytäntöönpanon tarkastelu Yhteisessä kannassa täsmennetään, että tämä tarkastelu koskee erityisesti direktiivin kahden tärkeän säännöksen täytäntöönpanoa, jotta voitaisiin tarkistaa, onko niitä syytä muuttaa markkinoiden kehittymisen, teknologisen edistyksen ja kulutuskysynnän muutosten takia. Kyseessä olevat säännökset koskevat yleispalvelua (5 artikla) ja numeron siirrettävyystoiminteen käyttöönotolle suurissa taajamissa asetettua määräaikaa, 1 päivää tammikuuta 2003 (12 artiklan 5 kohta). Liite I, osa 1: Yleinen kiinteä puhelinverkko Yleisen kiinteän puhelinverkon sovellusala laajennettiin koskemaan erityisten lisäpalvelujen tarjoamista sosiaalisiin erityistarpeisiin. Liite II: Organisaatiot, joilla on oikeus ja velvollisuus neuvotteluihin yhteenliittämisestä Ryhmien 3 ja 4 kuvauksia on täsmennetty.